ועדת הכספים, כנסת 19, פרוטוקול מספר 248, 2013-12-29 10:00

ניסן סלומינסקי: בוקר טוב.

ניסן סלומינסקי: אנחנו פותחים את ישיבת ועדת הכספים.

ניסן סלומינסקי: יש לנו כמה רביזיות.

ניסן סלומינסקי: בזמנו הייתה העברה למשרד ראש הממשלה וזבולון הגיש עליה רביזיה.

<טמיר כהן: הוא לא הגיש רביזיה.

<טמיר כהן: הפנייה נדונה והוא ביקש להקפיא אותה.

ניסן סלומינסקי: בגלל שהיה שם סעיף של הבדואים שהוא רצה לבדוק.

ניסן סלומינסקי: בזמנו הייתה העברה למשרד ראש הממשלה בתוכה היה גם נושא של הבדואים וזבולון ביקש שנקפיא את זה עד שהוא יבדוק את הנושא של הבדואים.

ניסן סלומינסקי: עכשיו הוא משחרר את זה.

ניסן סלומינסקי: מאחר והוא שחרר אותה, אני רוצה לאשר אותה.

משה גפני: אני רוצה לראות את ההעברה ולראות על מה אנחנו הולכים להצביע.

<טמיר כהן: היה מדובר על תקצוב עשרים תקני כוח אדם ועשרה תקני רכב ברשות להסדרת התיישבות הבדואים.

<טמיר כהן: היא נדונה אצלנו בוועדה.

זבולון כלפה: לא זאת.

זבולון כלפה: לא על זה אנחנו מדברים.

<טמיר כהן: זה הדבר היחידי שיש לנו.

זבולון כלפה: יש לנו את משרד ראש הממשלה, מה שהיה בשבוע שעבר.

זבולון כלפה: מבחינתי, זאת תקפה.

ניסן סלומינסקי: אבל הייתה פנייה יותר ארוכה של משרד ראש הממשלה, שם הייתה שורה של דברים.

זבולון כלפה: בשבוע שעבר.

ניסן סלומינסקי: לא.

ניסן סלומינסקי: זה היה לפני שבועיים או יותר.

ניסן סלומינסקי: יכול להיות שהיא כבר אושרה.

<טמיר כהן: היא אושרה.

ניסן סלומינסקי: איזה עוד רביזיות יש לנו?

<טמיר כהן: זבולון, אתה דיברת על פנייה מספר 409, רשויות פיקוח המועצה לצרכנות.

זבולון כלפה: מבחינתי אפשר להסיר אותה.

<טמיר כהן: מוסרת.

<טמיר כהן: זאת הייתה רביזיה של חבר הכנסת קלפה והיא הוסרה.

<טמיר כהן: רביזיה על פנייה מספר 434, משרד השיכון.

ניסן סלומינסקי: אני דיברתי עם השר אבל לאחר מכן השר הופיע בכנסת ודיבר.

ניסן סלומינסקי: אני לא הייתי אבל דב חנין שאל אותו במפורש והוא נתן לו תשובה.

ניסן סלומינסקי: דב חנין אמר לי שאין דבר יותר ברור וחזק משר שמעל דוכן הכנסת נותן את התשובה.

סתיו שפיר: מה הייתה התשובה?

ניסן סלומינסקי: שהכסף יחזור.

משה גפני: מי הגיש רביזיה על זה?

ניסן סלומינסקי: אני הגשתי בהסכמה של כולם ואמרתי שאני אוריד את זה אחרי שנדבר.

סתיו שפיר: גם אני הגשתי.

ניסן סלומינסקי: כן.

ניסן סלומינסקי: אני לא הייתי במליאה כאשר השר דיבר, אבל דב חנין אומר לי שמבחינתו זה בסדר גמור וכי אין דבר יותר חזק מזה.

סתיו שפיר: הוא התחייב להחזיר את הכסף בתקציב 2014?

ניסן סלומינסקי: כך אמר לי דב.

ניסן סלומינסקי: לא הייתי במליאה כדי לשמוע את הדברים, אבל דב אומר לי שמבחינתו זה עונה.

סתיו שפיר: מה התשובה שנמסרה לך על ידי השר?

ניסן סלומינסקי: כשאני דיברתי אתו הוא אמר לי שהוא יבדוק את זה.

ניסן סלומינסקי: הוא אמר שהוא הולך על זה אבל הוא יבדוק.

ניסן סלומינסקי: אני דיברתי אתו בבוקר מוקדם.

ניסן סלומינסקי: יותר מאוחר, אחר הצהרים, הוא היה בכנסת ודיבר.

ניסן סלומינסקי: דב חנין היה שם ושאל אותו, כך דב אמר לי, והוא נתן לו תשובה ברורה וחדה.

ניסן סלומינסקי: אמרתי שאם דב אומר לי שמבחינתו זה בסדר וזה מקובל, מבחינתי זה מסודר.

סתיו שפיר: גם לגבי מענקי הסיוע?

ניסן סלומינסקי: אני לא יודע, אבל דב אמר לי שמבחינתו אפשר להוריד את הרביזיה.

סתיו שפיר: אני רק מזכירה שאני ביקשתי להבין מה זה מענקי סיוע ולא התקבלה על זה תשובה.

ניסן סלומינסקי: מעבר לזה אני לא יודע לומר לך.

ניסן סלומינסקי: מאחר שדב אמר לי כך, החלטתי שמבחינתי אני יכול לרדת מהרביזיה.

סתיו שפיר: אני מאוד סומכת על דב.

ניסן סלומינסקי: גם אני סמכתי עליו.

ניסן סלומינסקי: לא הייתי במליאה.

סתיו שפיר: אבל זאת תשובה מאוד חלקית.

סתיו שפיר: אני שאלתי שתי שאלות.

סתיו שפיר: האחת, האם התקציבים של מחוסרי הדיור יעברו במלואם ל-2014, לא 2915 אלא 2014, כתוספת, והשאלה השנייה הייתה לגבי מענק הסיוע שגם הוא עמד על 22 או על 24 מיליון שקלים וגם לגביו לא קיבלנו שום תשובה לאן זה הולך, ממי זה מופחת, האם זה יצטרף לתקציב הפעולות.

סתיו שפיר: שום דבר.

סתיו שפיר: אלה השאלות שלי ולא קיבלתי תשובה עליהן.

סתיו שפיר: להגיד שאמר לי ושמעתי, אתה חבר מפלגתו של שר השיכון ואני בטוחה שאתה יכול לקבל תשובות.

ניסן סלומינסקי: דב נתן לי תשובה ואם האפיפיור אומר לי שזה בסדר, זה בסדר.

משה גפני: עם כל הכבוד, דב הוא לא האפיפיור.

ניסן סלומינסקי: הוא העלה את זה כאן.

ניסן סלומינסקי: הוא בא במיוחד לישיבה.

ניסן סלומינסקי: הוא אמר לי שהוא שאל את השר במליאה וקיבל תשובה מסודרת במליאה, תשובה שהניחה את דעתו שזה בסדר.

אלעזר שטרן: על מה התשובה אנחנו לא מבינים.

ניסן סלומינסקי: דב שאל אותו האם הכסף הזה יחזור לתקציב והוא אמר לו כן.

ניסן סלומינסקי: חבל שדב לא נמצא כאן.

סתיו שפיר: אבל זה לא קשור לדב.

ניסן סלומינסקי: ביקשתם שאני אעשה בדיקה.

סתיו שפיר: אתה לא יכול לקבל תשובה מחבר לסיעה שלך שיגיד לנו בצורה מפורשת שהכסף הזה מתווסף כתוספת?

סתיו שפיר: וגם תשובה לגבי מענקי הסיוע?

סתיו שפיר: זאת לא בקשה כל כך גדולה.

סתיו שפיר: עם כל הכבוד, אנחנו יושבים כאן ואנחנו רואים את ההעברות התקציביות האלה ורואים כמה ירד ממשרד השיכון בכולל.

סתיו שפיר: אני הייתי מאוד רוצה לקבל את תשובתו של השר ואם אפשר, שיגיע לוועדה.

ניסן סלומינסקי: אנחנו יכולים להתחיל עוד פעם את הדיון אבל הרי הסברנו שכרגע יש שם עודף והוא אמור לעבור לדברים טובים, שאנחנו חושבים שהם טובים.

ניסן סלומינסקי: אם לא נעשה כלום, העודף הזה יילקח על ידי משרד האוצר ואת זה כולנו יודעים.

ניסן סלומינסקי: אנחנו קיבלנו את הצעת הפשרה של דב שאמר שאם יבטיחו שיחזירו את זה, כולנו נהיה מרוצים למרות שגם אם לא יבטיחו, הברירה תהיה אוצר או שזה ילך לפריפריה.

ניסן סלומינסקי: אין לנו הרבה אפשרויות.

סתיו שפיר: אלה תשובות חלקיות.

ניסן סלומינסקי: אני דיברתי עם אורי והסברתי לו את העניין.

ניסן סלומינסקי: הוא נתן תשובה מעל הדוכן.

ניסן סלומינסקי: אחר כך ניגשתי אליו והוא אמר לי שהוא נתן תשובה ברורה ושאשאל את דב חנין.

ניסן סלומינסקי: הלכתי לדב חנין ודב חנין אמר לי שאכן התשובה מסודרת והניחה את דעתו.

ניסן סלומינסקי: זה לא מספיק?

סתיו שפיר: זה לא מספיק.

סתיו שפיר: מן הראוי היה שקודם כל תגיע תשובה רצינית ובכתב כדי שנוכל לקרוא אותה לפרוטוקול ונוכל להסכים עליה כאן בוועדה.

סתיו שפיר: אנחנו ועדת כספים.

ניסן סלומינסקי: אני יודע, אבל בגלל שאני מכיר את זה, לכן ביקשתי מחבריי שרק אני אגיש את הרביזיה ולא את כי ידעתי שזה לא ייגמר.

סתיו שפיר: זאת לא תשובה שמניחה את דעתו.

סתיו שפיר: להפך, זה מדאיג אותו.

ניסן סלומינסקי: את ביקשת בכתב ואני אמרתי שזה לא מקובל והוא לא צריך לעשות זאת בכתב.

ניסן סלומינסקי: מקסימום, אם תרצי, אל תאשרי.

ניסן סלומינסקי: ידעתי שזה לא ייגמר ולכן ביקשתי מהוועדה שרק אני אגיש את הרביזיה.

סתיו שפיר: זה רק מסביר למה הגשתי את הרביזיה.

ניסן סלומינסקי: לא, זה רק לא מסביר למה הגשת.

סתיו שפיר: לא.

סתיו שפיר: אתה בדיוק מסביר את זה.

סתיו שפיר: התשובה שאתה מספק כאן לוועדת הכספים, כנראה אחת הוועדות הכי חשובות בכנסת, היא שחבר כנסת אחר אמר שזה בסדר.

סתיו שפיר: זאת התשובה.

סתיו שפיר: זאת נראית לך תשובה רצינית?

ניסן סלומינסקי: אני ממש נדהם ממה שאת אומרת.

ניסן סלומינסקי: חבר כנסת שואל את השר במליאה והשר נותן לו תשובה, ואותו חבר כנסת הוא זה לא מישהו שחשוד אלא זה מישהו שהוביל את זה ולולא הוא אני לא יודע אם בכלל היינו שמים לב לזה.

סתיו שפיר: בוודאי שהיינו שמים לב.

סתיו שפיר: שמנו לב לזה.

סתיו שפיר: אנחנו קוראים את ההעברות לפרטי פרטים כפי שצריך לעשות.

ניסן סלומינסקי: הוא הוביל את זה.

ניסן סלומינסקי: הוא אמר לי שהוא שאל את השר – אני לא הייתי במליאה ואני מניח שגם את לא היית במליאה – והשר נתן לו תשובה מסודרת במליאה, שזה הדבר הטוב ביותר בעולם.

סתיו שפיר: הוא נתן תשובה לגבי סעיף אחד של מחוסרי הדיור אבל יש שם סעיף נוסף על סכום דומה של עוד עשרים ומשהו מיליון שקלים של מענקי סיוע ולגבי זה לא קיבלנו תשובה.

ניסן סלומינסקי: את יכולה להחליט שאת לא רוצה להוריד את הרביזיה והכסף הזה ילך לאוצר.

סתיו שפיר: אני חושבת שחברי הכנסת צריכים להיות מאוד מודאגים אם התשובות שהם מקבלים בוועדה אומרות תסמכו.

ניסן סלומינסקי: לא, אל תסמכו על שום דבר.

ניסן סלומינסקי: אני אומר שגם בלי זה הברירה בידינו היא שהאוצר ייקח את הכסף הזה או שהוא ילך למטרות של הפריפריה, כפי שהוסבר כאן, לאתיופים וכולי.

ניסן סלומינסקי: רק בגין זה שווה לנו להצביע בעד.

ניסן סלומינסקי: הייתה כאן הצעת פשרה והלכתי אתה.

ניסן סלומינסקי: יש תשובה.

אלעזר שטרן: לאן זה הולך בפריפריה?

<צחי דוד: השינויים הפנימיים הם כאלה שמוסטים עוד – אני אומר מהזיכרון – עוד 25 מיליון שקלים למענקי פריפריה, עוד 18 מיליון שקלים למענק ירושלים ועוד 54 מיליון שקלים לסיוע בשכר דירה ברחבי הארץ.

<צחי דוד: אני לא זוכר את החלוקה בין עולים לוותיקים אבל בסך הכול זה היה 54 מיליון שקלים.

<צחי דוד: סך הכול הפנייה בסעיף 42 כמובן מאוזנת.

<צחי דוד: ההפחתות הן מסעיפים שונים, בין היתר הלוואות במה שנקרא אגודות שיתופיות שזאת המסה המרכזית.

<צחי דוד: הפירוט לא מולי אבל היתר הן תקנות הסיוע בהתאם לביצועים.

<צחי דוד: אני שוב מזכיר שהיות ואנחנו לא מוכנים לקחת סיכון שיבוא אזרח ויאמרו לו שאין תקציב, אנחנו מתקצבים עם שולי ביטחון לכלל התקנות ולכן יש עודפים בכלל תקנות הסיוע כי אנחנו לא ניקח את הסיכון שלא יהיה תקציב.

<צחי דוד: לפעמים כמובן הכנסנו דברים כמו מענק ירושלים שהם דברים חריגים ומשמעותיים, מענק של מאה אלף שקלים לאדם, ולכן זה כן אוצר ולכן אנחנו צריכים להעביר לשם כסף.

<צחי דוד: כנ"ל בתקציב הסיוע לשכר דירה שהוא 75 אחוזים מהתקציב של מיליארד וחצי שקלים.

אלעזר שטרן: זה אנחנו יודעים.

אלעזר שטרן: אני רק אומר שחלק מהסיבה לשאלות הוא כי אנחנו מכירים את נתוני ההגירה בארץ בעשר השנים האחרונות בין נגב וגליל לבין יהודה ושומרון.

דוד רותם: בנגב וגליל אתה הרי לא רוצה ליישב יהודים.

אלעזר שטרן: נכון, אבל יש כאלה שכן רוצים.

אלעזר שטרן: כיוון שאנחנו מכירים את זה, לכן אנחנו רגישים לסוגיה הזאת.

אלעזר שטרן: אני הייתי רוצה לראות שמתחילים לאזן קצת.

אלעזר שטרן: זאת אומרת, יש כאלה שיגידו לך שאת הנגב איבדנו בגלל הדברים האלה ועכשיו אנחנו כל הזמן מתעסקים עם סוגיות של בדואים ולא יוצאים מהן כי שלושים שנים לא התעסקנו בזה ברצינות, נתנו את הכול למקומות אחרים ויצרנו שם הגירה שלילית של שלושים אחוזים בנגב וארבעים אחוזים ביהודה ושומרון.

אלעזר שטרן: אנחנו רוצים לראות עכשיו, בתוך הדיונים האלה, שאנחנו לא ממשיכים את אותה מגמה והמענקים האלה והכספים האלה, אין ספק שמהווים מכשיר ממשלתי לדברים האלה ולכן אני שואל את השאלות האלה.

<צחי דוד: אני מבין, אבל אני שוב אומר שהסיטואציה הזאת היא תולדה של העובדה שאנחנו רוצים - - -

אלעזר שטרן: אתה לא עונה.

אלעזר שטרן: אני הבנתי את זה ואני מבין אותך.

אלעזר שטרן: אתה מתקצב בעודף כי אתה לא רוצה שמישהו יבקש ולא יהיה.

<צחי דוד: לא בעודף.

אלעזר שטרן: בסדר.

אלעזר שטרן: אתה לוקח שוליים ועכשיו סוף השנה אתה מסתכל על השוליים.

<צחי דוד: ההגדלות כאן הן לירושלים, הן למענקי פריפריה.

סתיו שפיר: מה זה מענקי פריפריה?

סתיו שפיר: לאן זה הולך?

<צחי דוד: המענק של שישים אלף השקלים שהיה.

<צחי דוד: 27 ישובים בנגב ובגליל, כולל ישובים ערביים.

סתיו שפיר: מה לגבי מענקי הסיוע?

<צחי דוד: כאן יש הפחתות מסוימות בתקציבים של הלוואות וסבסוד כי יש הרבה מזה ויש שוליים שכרגע אנחנו לוקחים כדי לאזן את התקציב.

<צחי דוד: זה חלק מניהול תקציב.

<צחי דוד: אני מתנצל שאני לא מצליח להעביר את המהות כי אני לא מצליח להבין איפה המהות כאן.

סתיו שפיר: אני שואלת אותך מאיזה תקנות.

סתיו שפיר: אנחנו רואים עד רמת התכנית בתוך ההעברות התקציביות ואנחנו יכולים לראות שיש שם ביטול של מענקי סיוע.

סתיו שפיר: אני מבקשת ממך שתסביר לנו מה החלוקה הפנימית כי בפנים יש דברים שהם יותר משמעותיים ויש דברים שהם פחות משמעותיים, דברים שפוגעים באוכלוסייה הכי חלשה ודברים שאולי פחות.

סתיו שפיר: תפרט לנו ותן לנו רזולוציה טיפה יותר גבוהה כדי שנוכל להבין במה מדובר.

<צחי דוד: אפשר לרדת לכל רזולוציה שרוצים.

<צחי דוד: הרזולוציה בה עובדים כאן - וגם אנחנו מורידים רזולוציה ומאחדים תקנות כדי להקל על ניהול המשרדים - היא הרזולוציה של תכניות.

<צחי דוד: אפשר להחליט שיורדים עוד רזולוציה אבל שוב, אני אומר בגדול יש כאן בעיקר את הנושא של הלוואות לאגודות שיתופיות שהפחתנו בהן.

<צחי דוד: על היתר, אני לא יכול להצביע על איזושהי מסה מרכזית.

<צחי דוד: אפשר להעביר את הפירוט הזה שבעיני הוא מאוד מאוד טכני.

סתיו שפיר: זה הפירוט שביקשנו ממך בישיבה הקודמת.

<צחי דוד: ביקשתם בקשה אחרת.

סתיו שפיר: בדיוק את הפירוט הזה ביקשתי.

<צחי דוד: אני התבקשתי משהו אחר על ידי הוועדה.

<צחי דוד: הייתה אמירה שאם רוצים לעשות דיון יותר מעמיק, אפשר לעשות דיון שלם על הנושא.

סתיו שפיר: חברת ועדה ביקשה ממך את הפירוט הזה כבר לפני כמה ימים.

סתיו שפיר: יכולת להעביר את זה במייל.

סתיו שפיר: לא צריך לקיים על זה דיון היום.

<צחי דוד: נעביר.

ניסן סלומינסקי: על הקריטריונים?

ניסן סלומינסקי: אמרנו שנעשה דיון מיוחד ונפרד, אבל לא עכשיו אלא בעוד שבוע-שבועיים כאשר נשתחרר מהלחץ.

<צחי דוד: אנחנו בהחלט מוכנים להרים את הכפפה הזאת.

סתיו שפיר: עושים מאתנו צחוק.

ניסן סלומינסקי: ראינו שיש להם עודף של 24 מיליון שקלים בתקנה מסוימת של חסרי דיור והם רוצים להעביר את הסכום הזה לדברים טובים.

סתיו שפיר: ועוד 22 מיליון בתקנה נוספת של סיוע.

עליזה לביא: ניסן, על מה מדברים?

ניסן סלומינסקי: הם רוצים להעביר את זה לדברים טובים של הפריפריה, אתיופים ועוד דברים שכולנו שמחנו על כך אבל לא אהבנו את הנושא של הקיצוץ.

ניסן סלומינסקי: הם הסבירו שנשאר עודף.

עליזה לביא: מעבירים את זה לשנה הבאה?

ניסן סלומינסקי: את זה הצענו.

ניסן סלומינסקי: אם לא נאשר את הדבר הזה, האוצר ייקח את הכסף במקום שהוא ילך לתקנות טובות.

ניסן סלומינסקי: למרות הכול, הייתה כאן הצעה של דב חנין שאמר שנדבר עם השר כדי שיעביר את זה לשנה הבאה.

ניסן סלומינסקי: אמרתי בסדר.

ניסן סלומינסקי: סיכמנו שאני אגיש רביזיה אבל גם סתיו הגישה רביזיה יחד אתי.

ניסן סלומינסקי: אני דיברתי עם השר, אבל אמרתי שבמליאה השר דיבר ודב חנין שאל אותו את השאלה הזאת והשר התחייב במליאה.

ניסן סלומינסקי: בא אלי דב חנין ואמר לי שמבחינתו זה מסודר וסגור, אין דבר יותר חזק מהדבר הזה ומבחינתו זה בסדר גמור ואפשר לאשר.

סתיו שפיר: על חצי מהתקציב ולא על כולו.

ניסן סלומינסקי: ראשית, אם לא נעשה כלום, זה סתם יילקח על ידי האוצר.

ניסן סלומינסקי: שנית, יש הבטחה של השר כפי שדב אמר.

ניסן סלומינסקי: אני לא הייתי במליאה אבל נאמנים עלי דברי דב חנין שבוודאי שבנושא הזה אפשר לסמוך עליו במאה אחוזים כי הוא זה ששאל את השאלה.

ניסן סלומינסקי: בכל אופן, אם סתיו נשארת עם הרביזיה, אנחנו נצביע.

סתיו שפיר: צחי, פשר לבקש שאני אקבל את הרשימה הזאת?

<צחי דוד: כן.

סתיו שפיר: היום?

משה גפני: אין סיכוי שתקבלי.

משה גפני: אנחנו ביקשנו בשבוע שעבר את הרשימה של הרשויות המקומיות.

ניסן סלומינסקי: קיבלת.

ניסן סלומינסקי: שלחנו.

<קריאה: שלחנו במייל.

ניסן סלומינסקי: שלחנו אותה לכולם.

ניסן סלומינסקי: זה הגיע באותו יום ושלחנו.

עליזה לביא: אני רוצה התייעצות.

עליזה לביא: אני יוצאת להתייעצות.

משה גפני: כשאני אבקש התייעצות, גם תיתן לי ולא תצביע מיד.

ניסן סלומינסקי: היא לא אמרה התייעצות סיעתית.

ניסן סלומינסקי: היא ביקשה התייעצות.

ניסן סלומינסקי: עד שעליזה תחזור, נמשיך.

<טמיר כהן: פנייה מספר 477.

ניסן סלומינסקי: ביקשנו שיעבירו לנו את הרשימה ואכן באותו יום הרשימה הועברה.

ניסן סלומינסקי: מי הגיש את הרביזיה?

<טמיר כהן: אתה וליצמן.

ניסן סלומינסקי: אמרנו שברגע שתהיה הרשימה, אנחנו נוריד את הרביזיה.

ניסן סלומינסקי: אני מוריד את הרביזיה.

ניסן סלומינסקי: ליצמן לא נמצא כאן.

ניסן סלומינסקי: אנחנו נצביע.

ראובן ריבלין: ליצמן לא כאן, אבל גפני כאן.

משה גפני: אפשר להוריד את הרביזיה.

ניסן סלומינסקי: ליתר ביטחון, נצביע.

ניסן סלומינסקי: מי בעד הרביזיה?

ניסן סלומינסקי: מי נגד?

ניסן סלומינסקי: מי נמנע?

ניסן סלומינסקי: בעד – מיעוט

ניסן סלומינסקי: הרביזיה על פנייה מספר 477 נדחתה.

ניסן סלומינסקי: הרביזיה נפלה.

עליזה לביא: אפשר להצביע.

ניסן סלומינסקי: רביזיה על פנייה מספר 434.

ניסן סלומינסקי: מי בעד?

ניסן סלומינסקי: מי נגד?

ניסן סלומינסקי: מי נמנע?

ניסן סלומינסקי: הצבעה

ניסן סלומינסקי: נגד – רוב

ניסן סלומינסקי: הרביזיה נפלה.

סתיו שפיר: אני בעד רק מכיוון שלא קיבלתי את המידע.

ניסן סלומינסקי: עכשיו יש לנו העברות.

ראובן ריבלין: לא התערבתי אבל אני רוצה להעיר.

ראובן ריבלין: למעשה היו שתי התנגדויות.

ראובן ריבלין: הייתה התנגדות אחת שהייתה באמת עקרונית ופקחה עיניים וכולנו הצטרפנו אליה, ההתנגדות של דב חנין.

ראובן ריבלין: דב חנין באמת הציע הצעת פשרה שכולנו התכנסנו סביבה.

ראובן ריבלין: חברת הכנסת שפיר אמרה בפירוש שלה יש הסתייגות משלה והיא לא רוצה להצטרף להסתייגות הזאת אם כי היא מצטרפת אליה אבל היא ביקשה דברים אחרים לחלוטין.

ראובן ריבלין: דב חנין, אכן שמעתי במליאה תוך כדי יציאה לטלוויזיה, את שאלתו ואת התשובה של השר והתשובה של השר להיום היא נכונה אבל אני לא יודע מה יהיה בשנה הבאה ומה ייעשה בשנה הבאה.

ראובן ריבלין: הוא מתכוון להחזיר את הכספים לאותה מערכת ואני יודע שהוא מאוד רגיש לנושא של מחוסרי דיור.

ראובן ריבלין: אין לי כל ספק שבצדק הרביזיה הוסרה, הצבענו ובזה הסתיים העניין.

ניסן סלומינסקי: יש כאן עוד רביזיה אחת על רשויות מקומיות.

ניסן סלומינסקי: רביזיה על פניות.

ניסן סלומינסקי: מספר 522 עד 525.

ניסן סלומינסקי: אני הגשתי את הרביזיה וגם מיכל.

<טמיר כהן: זה היה תקצוב מענק הבירה ב-49 מיליון שקלים.

<טמיר כהן: אתם שאלתם מהיכן המקור.

מיכל בירן: הייתה בעיה עם המקור.

מיכל בירן: תזכיר לי מה זה היה.

<טמיר כהן: עודפים מתקציב הסיוע.

<צחי דוד: אני אסביר.

<צחי דוד: כאן אכן אנחנו לוקחים עודפים מתקציב הסיוע.

<צחי דוד: זה נאמר בפעם הקודמת אבל אני אחדד.

<צחי דוד: שוב, אותם שוליים עליהם דיברתי.

<צחי דוד: בעבר הסכום היה יותר משמעותי וכאן הוא שולי והכול נלקח מרזרבה להתייקרויות אבל יש גם 15 מיליון שקלים שנלקחים מתקציב הסיוע.

<צחי דוד: בפנייה הקודמת עליה דיברנו סיימנו את האיזון הפנימי בין התקנות וזה כרגע תקציב שהוא בעודף ולכן הוא מופחת.

משה גפני: למה הולך מענק הבירה?

<צחי דוד: מענק בירה בירושלים.

<צחי דוד: אני לא רפרנט פנים ולכן אני לא רוצה לעסוק בתחום לא לי.

<צחי דוד: זה הוסבר כאן עת נדונה הפנייה.

משה גפני: מענק הבירה לא הוסבר.

ניסן סלומינסקי: הוסבר גם מענק הבירה.

משה גפני: למה הולך הכסף הזה?

<קריאה: מענק הבירה הולך לעיריית ירושלים והוא אינו מיועד.

משה גפני: זה כסף לעירייה.

משה גפני: כמה כסף?

<קריאה: מדי שנה, כמאתיים מיליון.

ניסן סלומינסקי: אבל נתנו כאן דוגמאות.

ניסן סלומינסקי: אפילו היה פירוט כמו נושא של תרגום לשפה ערבית של כמה דברים.

ניסן סלומינסקי: היה פירוט מלא.

ניסן סלומינסקי: זאת לא הייתה הבעיה אלא הבעיה הייתה רק המקורות.

משה גפני: כמה כסף הולך למענק בירה במשך שנה?

<קריאה: כמאתיים מיליון שקלים.

ניסן סלומינסקי: מי בעד הרביזיה על פנייה מספר 522 עד 525?

מיכל בירן: אני לא מסירה אותה.

ניסן סלומינסקי: לכן אני מצביע.

ניסן סלומינסקי: מי בעד?

ניסן סלומינסקי: מי נגד?

ניסן סלומינסקי: מי נמנע?

ניסן סלומינסקי: בעד – 4

ניסן סלומינסקי: הרביזיה על פניות ממספר 522 עד 525 נדחתה.

ניסן סלומינסקי: הרביזיה נפלה.

ניסן סלומינסקי: אנחנו עוברים להעברות תקציביות.

ניסן סלומינסקי: פנייה מספר 437.

<צחי דוד: הפנייה היא בתקציב המרכז למיפוי ישראל שהוא יחידת סמך של משרד השיכון.

<צחי דוד: הפנייה נועדה לשחרור 884 אלפי שקלים, קצת פחות ממיליון שקלים, מהרזרבה להתייקרויות בשכר לתקציב השכר עצמו לאור הגידול בביצוע של ולביצוע התאמות פנימיות בתוך תקציב השכר.

ניסן סלומינסקי: מי בעד?

ניסן סלומינסקי: מי נגד?

ניסן סלומינסקי: מי נמנע?

ניסן סלומינסקי: בעד – רוב

ניסן סלומינסקי: נמנע – 1

ניסן סלומינסקי: ההעברה אושרה.

משה גפני: סתיו, היית נגד?

ניסן סלומינסקי: נמנעה.

אלעזר שטרן: אחרי פנייה לבג"ץ, קשה לה להתיישר עם הנוהל הזה.

אלעזר שטרן: אני מבין אותה.

סתיו שפיר: אני לא יכולה להתיישר עם הנוהל הזה לא רק בגלל הפנייה לבג"ץ.

ניסן סלומינסקי: פניות מספר 423 ו-538.

מיכל בירן: השאלה איך "יש עתיד" יסבירו את זה לבוחרים שלהם.

דוד רותם: זה כסף שיוצא מהרבנות הראשית?

ניסן סלומינסקי: אחרי שהוא יסביר, אנחנו נדע איך הם יסבירו.

ניסן סלומינסקי: אני חושב שגם לה חשוב מאוד יהודים שחיים בכל מקום בו הם חיים.

משה גפני: אחרי שהוא יסביר, נברר את זה.

משה גפני: נברר מה היהודים צריכים ומה יושב ראש ועדת הכספים צריך ומה הוא נותן בתמורה.

מיכל בירן: ומה אתה חושב על אלה שחיכו לסיוע בשכר דירה בסכום של 15 מיליון שקלים שעכשיו רוקנו אותם?

מיכל בירן: הם לא צריכים?

ניסן סלומינסקי: אבל הסבירו לך שלא רוקנו.

מיכל בירן: לא נתנו להם את זה.

ניסן סלומינסקי: אין אדם שביקש ולא קיבל.

מיכל בירן: זה לא נראה לי.

ניסן סלומינסקי: אדם שעמד בקריטריונים, כי אחרת לא היה עודף אלא היו משחררים את זה.

משה גפני: לי לא נתנו שוחד כך על השולחן.

אלעזר שטרן: הדברים האלה לא היו?

משה גפני: לא.

משה גפני: לא היה דבר כזה.

משה גפני: אני רוצה לדעת כמה כסף קיבל יושב ראש הוועדה ליהודה ושומרון לצרכים שלו, כמה הוא קיבל בעשרת החודשים האלה.

ניסן סלומינסקי: הצרכים של יושב ראש הם יש"ע?

משה גפני: שלך.

ראובן ריבלין: מה שנכון זה שאתה אף פעם לא נתת ביוזמתך בעד יהודה ושומרון אבל לא התנגדת.

משה גפני: אני הבאתי את יהודה ושומרון.

משה גפני: הבאתי אבל הבאתי הכול.

משה גפני: הבאתי גם את מה שזהבה גלאון ביקשה והבאתי גם מה ששלי יחימוביץ' ביקשה.

משה גפני: לא היה מישהו שלא קיבל.

ראובן ריבלין: כולנו יחד.

משה גפני: לי הוא מספר סיפורים שהוא דואג לנו כל הזמן.

משה גפני: אני יודע מה קורה בשיחות האלה.

משה גפני: יהודה ושומרון מגיע בהעברה כזאת מהירה בכתב יד ולנו הוא אומר שבסדר, הוא מטפל בנו.

משה גפני: איפה התרבות החרדית?

משה גפני: אמרת שזה יסודר.

ניסן סלומינסקי: לא אמרתי שזה יסודר.

משה גפני: בטח שלא אמרת.

משה גפני: הוא יושב עם האוצר ותראה במשך היום מה הוא משלם תמורת זה.

משה גפני: חכה ותראה עוד איזה סעיף יוסיפו כאן.

משה גפני: אני אומר את הדברים.

משה גפני: תכחיש.

משה גפני: אני הרי יודע מה יש בשיחות שלך עם האוצר.

ניסן סלומינסקי: בזמנך זה לא עבר?

משה גפני: עבר אבל עברו עוד דברים.

משה גפני: אתה לא נפגעת, אני לא נפגעתי, הוא לא נפגע.

משה גפני: אף אחד לא נפגע.

ניסן סלומינסקי: לא נפגעו?

משה גפני: לא, לא בצורה הזאת.

ניסן סלומינסקי: אלה שטענו שתקציב הישיבות קפץ למיליארד לא נפגעו?

ניסן סלומינסקי: סיעות אחרות לא בכו?

משה גפני: מי בכה?

משה גפני: תן לי שם של חבר ועדת כספים שבכה.

ניסן סלומינסקי: כל האופוזיציה.

משה גפני: באמת?

משה גפני: תבדוק.

ניסן סלומינסקי: כולם היו מאושרים מזה שהתקציב קפץ?

משה גפני: לא יודע אם היו מאושרים, לא רצו את הממשלה הזאת אבל ועדת הכספים תפקדה בצורה הזאת?

ניסן סלומינסקי: אלא איך?

אלעזר שטרן: ניסן, השאלה שלי היא אחרת, לגבי הנוהל הזה.

משה גפני: כמה כסף עבר ליהודה ושומרון בעשרת החודשים האלה?

משה גפני: אתה יודע להגיד?

מיכל בירן: זה פוצל בכל מיני משרדים.

<סיון להבי: מתחילת השנה בכספים ייעודיים, 43 וחצי מיליון.

<סיון להבי: אני ממשרד הפנים.

ניסן סלומינסקי: אתה לא יודע שזורמים מיליארדים?

משה גפני: לא מיליארדים, אבל זורם.

משה גפני: אני יודע.

מיכל בירן: אנחנו רוצים את הסכום המלא מכל המשרדים.

מיכל בירן: הכסף עבר להתנחלויות בכל המשרדים ובכל השמות והאמתלות.

ניסן סלומינסקי: תסביר את הפנייה.

<סיון להבי: אגף תקציבים, משרד הפנים.

<סיון להבי: הפנייה נועדה לתגבור תקציב הרשויות המקומיות בסך שישים מיליון שקלים וכן שינויים פנימיים לנושאים הבאים: 38 מיליון שקלים עבור מענקים להתיישבות צעירה ביו"ש.

משה גפני: בחינוך העצמאי לימדו אותי לקרוא בלי נקודות.

משה גפני: תסביר מה זה.

משה גפני: מה שכתוב כאן, אנחנו ראינו.

<סיון להבי: אתה רוצה סעיף סעיף?

משה גפני: כן.

משה גפני: מה זאת התיישבות צעירה.

אלעזר שטרן: יש לך כאן את רשימת הישובים?

<סיון להבי: כן.

אלעזר שטרן: אפשר לקבל אותה?

<סיון להבי: מיד.

<סיון להבי: אנחנו לא מטפלים בישובים אלא ברשויות.

ניסן סלומינסקי: אתה תתרגל לשני דברים.

ניסן סלומינסקי: ראשית, כאשר מישהו יקבל אישור לשאול אותך, אתה תענה כי אחרת לא נצא מזה.

ניסן סלומינסקי: תסביר ואחר כך אנשים יוכלו לשאול.

ניסן סלומינסקי: לא נחסום אף אחד.

סתיו שפיר: אני מבקשת את רשות הדיבור.

משה גפני: תרשום אותי.

מיכל בירן: גם אותי.

<סיון להבי: המענק להתיישבות הצעירה, מחולק אחר משנת 1999.

<סיון להבי: המענק תומך ברשויות אזוריות ביו"ש וכן בישובים קטנים מתחת ל-3,500 תושבים.

אלעזר שטרן: מה ההבדל?

מיכל בירן: שזה כולל גם קרוואנים.

<סיון להבי: המענק תומך בישובים קטנים.

סתיו שפיר: אתה מתכוון גם למאחזים.

<סיון להבי: לא.

<סיון להבי: רק ישובים מוכרים עם סמל ישוב.

<סיון להבי: משרד הפנים עובד מול הרשויות המקומיות, מפקח על תקציבן ומעביר להן מענקים.

<סיון להבי: הוא לא עובד מול ישובים.

<סיון להבי: הרשויות האזוריות ביהודה ושומרון, הן אלה שזכאיות למענק וכן ישובים קטנים מתחת ל-3,500 תושבים.

משה גפני: ואלה עם מעל 3,500 תושבים?

<סיון להבי: אני אומר רשויות מקומיות מתחת ל-3,500 תושבים שכרגע זה רק עמנואל.

<סיון להבי: האזוריות זה שומרון, גוש עציון, מטה בנימין והישוב הקטן היחיד, המועצה המקומית עמנואל.

<סיון להבי: המענק אינו מופיע בבסיס התקציב של משרד הפנים.

<סיון להבי: הוא מתקבל כשהוא מתקבל ומחולק על ידינו על פי קריטריונים.

<סיון להבי: הקריטריונים הם המצב הסוציו של הרשות, מספר הישובים של הרשות וגודל האוכלוסייה.

ראובן ריבלין: לצרכים מיוחדים.

ניסן סלומינסקי: תסביר את שני הסעיפים הבאים ואחר כך ישאלו שאלות.

<סיון להבי: 27 מיליון עבור מענקים ביטחוניים ביו"ש בגין המצב הביטחוני.

<סיון להבי: שוב, המענק אינו מופיע בבסיס התקציב של משרד הפנים.

<סיון להבי: כשהוא מתקבל, הוא מוקצה על פי קריטריונים כאשר בין היתר מדובר בקריטריונים של ביטחוניות.

<סיון להבי: כלומר, ריחוק מהקו הירוק, דרגת הנגישות ודרגת האיום שקובע פיקוד המרכז.

סתיו שפיר: הוא התקבל גם בשנה שעברה?

<סיון להבי: הוא התקבל אחל משנת 2000.

סתיו שפיר: משנת 2000 ברציפות.

<סיון להבי: כן.

סתיו שפיר: למה הוא לא נמצא בתוך בסיס התקציב?

<סיון להבי: כתקציבן של משרד הפנים, אנחנו נקבל אותו בברכה לבסיסנו.

סתיו שפיר: גם ההעברה הבאה היא מימים עברו?

<סיון להבי: מ-1999.

סתיו שפיר: זאת אומרת, היא הייתה צפויה.

<סיון להבי: ב-2004 וב-2005 היא לא עברה.

סתיו שפיר: היא הייתה צפויה ומתוכננת.

<סיון להבי: הרשויות מסמכות על המענק הזה.

סתיו שפיר: אתה מבין שיש כאן עבירה על חוק יסוד.

ניסן סלומינסקי: זאת לא עבירה על חוק.

סתיו שפיר: הם אמורים להגיש תקציב עם כל השינויים הידועים.

ניסן סלומינסקי: אני חושב שהוועדה כולה תשמח אם זה ייכנס לבסיס התקציב מכאן ולהבא כי באמת זה לא בסדר שזה לא נכנס.

ניסן סלומינסקי: מכאן להבא אנחנו נשמח לכך ואני מקווה שתצביעי יחד אתנו על הנושא הזה.

ניסן סלומינסקי: את מסכימה שזה ייכנס לבסיס התקציב?

סתיו שפיר: אני חושבת שאם זה סדר העדיפויות של הממשלה, אזרחי ישראל צריכים לדעת על זה.

ניסן סלומינסקי: תאמיני לי שהם יודעים על זה.

ניסן סלומינסקי: אם זה היה בבסיס התקציב, אף אחד לא היה יודע על זה אבל עכשיו כולם יודעים על זה.

אלעזר שטרן: אתה דיברת על שני הסעיפים?

<סיון להבי: כן.

ניסן סלומינסקי: עכשיו הסעיף השלישי.

<סיון להבי: הסעיף השלישי, מיליון שקלים למענק משרד הפנים, תוספת.

משה גפני: למה?

<סיון להבי: זה לא צבוע.

<סיון להבי: זה נשפך לתוך התקנה ומחולק על פי הנוהל.

סתיו שפיר: מה זה הנוהל?

סתיו שפיר: איזה נוהל?

<סיון להבי: נוהל חלוקת רזרבת שר.

ניסן סלומינסקי: היה לנו כאן.

ניסן סלומינסקי: אפילו חילקנו את הרשימות.

משה גפני: זה לא להאמין מה שאתם עושים.

משה גפני: מה זה מיליון שקלים?

<סיון להבי: אין לי מושג.

<סיון להבי: זה סיוע לרשויות המקומיות.

משה גפני: זאת אומרת, מישהו בא וסיכם שדרך מענק השר הם יעבירו מיליון שקלים לאיזשהו מקום.

<סיון להבי: לא שידוע לי.

משה גפני: אבל לי ידוע.

משה גפני: מעבירים מיליון שקלים פתאום למענק השר, על מענק של עשרות מיליוני שקלים.

ניסן סלומינסקי: גם אני לא יודע.

משה גפני: מישהו כאן חושב שאנחנו נולדנו אתמול.

ראובן ריבלין: כבר היו דברים.

משה גפני: ודאי שהיו.

סתיו שפיר: מי מקבל את הכסף הזה?

<סיון להבי: על פי הנחיית השר.

סתיו שפיר: אתה צוחק עלי?

סתיו שפיר: אתה לא יודע לאיפה המענק הזה הולך?

<סיון להבי: אני לא שר הפנים.

<סיון להבי: לא.

ניסן סלומינסקי: אבל חילקו רשימה.

סתיו שפיר: אנחנו מדברים כאן על מענק השר.

ניסן סלומינסקי: חילקו את הרשימה של מענק השר.

ניסן סלומינסקי: קיבלת אותה.

ניסן סלומינסקי: הוא מחלק לפי קריטריונים.

סתיו שפיר: איפה זה?

סתיו שפיר: איפה חילקו את זה?

ניסן סלומינסקי: במייל.

ראובן ריבלין: ביתר עילית, המשך בנייה.

משה גפני: לא.

משה גפני: ביתר עילית ומודיעין הן בחוץ.

<סיון להבי: לא.

<סיון להבי: הם בתוך הביטחוני.

משה גפני: לא בביטחוני.

משה גפני: הם התיישבות צעירה.

משה גפני: הוציאו אותן.

משה גפני: התיישבות צעירה זה שאנשים צעירים באים לגור שם.

משה גפני: מה זאת התיישבות צעירה?

<סיון להבי: מועצות אזוריות עם פחות מ-3,500 תושבים.

סתיו שפיר: יש לי כמה שאלות ואחר כך אני רוצה לומר משהו.

משה גפני: הוציאו את מודיעין עילית ואת ביתר עילית כי הן חרדיות.

משה גפני: לא קיבלתי אינפורמציה.

משה גפני: שאלתי אם ביתר עילית ומודיעין בפנים.

משה גפני: הוא אמר שבהתיישבות הצעירה הוציאו אותן.

<סיון להבי: הן מעולם לא היו.

משה גפני: מה לא היו?

ניסן סלומינסקי: הוא אומר לך שמעולם הן לא היו.

ניסן סלומינסקי: אני לא יודע.

ניסן סלומינסקי: אין לי מושג.

סתיו שפיר: יש לי כמה שאלות ואולי קצת מידע לחברי הוועדה.

סתיו שפיר: מה דחוף עכשיו?

סתיו שפיר: למה בסוף שנה החלטתם להביא את ההעברה הזאת?

סתיו שפיר: מה קרה?

<סיון להבי: אנחנו מחכים להעברה הזאת מתחילת השנה ובמועד הזה היא הגיעה.

סתיו שפיר: מה דחוף?

סתיו שפיר: היום יום ראשון, זה הגיע אלינו ביום רביעי, זאת אומרת שזה פחות מהנוהל.

סתיו שפיר: אנחנו שוברים את הנוהל שנקבע על ידי הוועדה הזאת רק לפני שלושה חודשים שההעברות יגיעו אלינו לפחות שבוע מראש כדי שנוכל לשאול עליהן שאלות וכולי.

סתיו שפיר: היום יום ראשון, הוועדה בכלל לא הייתה אמורה להתכנס היום אבל היא התכנסה במיוחד ואתם מביאים לנו את ההעברה הזאת.

סתיו שפיר: מה הדחיפות?

<סיון להבי: הדחיפות היא מכיוון שהרשויות המקומיות מחכות למענק הזה במשך כל השנה.

סתיו שפיר: גם הרשויות בדימונה, בבת ים ועוד מחכות למענק ולא מקבלות.

ניסן סלומינסקי: אל תענה.

סתיו שפיר: למה לא לענות?

ניסן סלומינסקי: הוא יענה אבל לא יתווכח אתך.

ניסן סלומינסקי: זה צריך להיכנס לתקציב 2013.

אלעזר שטרן: הוא לא נותן לה תשובות.

ניסן סלומינסקי: למה?

ניסן סלומינסקי: זה צריך להיכנס לתקציב 2013.

אלעזר שטרן: הוא אומר אין לי מושג, אני לא יודע וכולי.

אלעזר שטרן: אלה התשובות שלו.

ניסן סלומינסקי: השאלה היא למה זה בא עכשיו?

סתיו שפיר: כן.

סתיו שפיר: למה שוברים את הנוהל שנקבע על ידך ניסן?

ניסן סלומינסקי: אמרתי בפעם הקודמת שיש דברים שהולכים יותר בזריזות.

אלעזר שטרן: תגיד לפחות שאתה מרגיש לא נוח לענות.

<סיון להבי: אני יכול לענות לך על כל שאלה.

סתיו שפיר: יום ראשון, התכנסנו כאן במיוחד, חלק מחברי הוועדה לא נמצאים כאן ומה שחשוב לך, זאת ההעברה הזאת.

ניסן סלומינסקי: לא התכנסנו במיוחד כי יש לנו גם חוק שרוצים להעביר אותו ב-2013.

ניסן סלומינסקי: אין מה לעשות, זה סוף שנה.

סתיו שפיר: יש לי עוד שאלות.

סתיו שפיר: אני רוצה להבהיר משהו.

סתיו שפיר: להרבה מחברי הוועדה, גם אלה שיושבים בצד השמאלי של המפה, אין עניין לעצור לחלוטין את התקציבים שמגיעים להתנחלויות, גם אם זה נוגד את דעותינו הפוליטיות.

סתיו שפיר: זה לא העניין.

סתיו שפיר: כל אזרח בישראל צריך לקבל את המינימום שמגיע לו מהמדינה.

סתיו שפיר: מה מפחיד אותנו כאן?

סתיו שפיר: אנחנו רואים במשך שלושת החודשים האחרונים בהם יש העברות תקציביות, אנחנו רואים סכומים אדירים שהולכים ליהודה ושומרון והסכומים האלה לא מתפזרים באופן שווה גם על כלל הציבור הישראלי ועל כל הרשויות המקומיות.

ניסן סלומינסקי: תוכלי לפרט איזה סכומים אדירים ראית?

סתיו שפיר: אני אשמח לפרט, בוודאי.

סתיו שפיר: אני אעביר לך את כל הפירוט.

סתיו שפיר: אני מספקת את התשובות בניגוד לחבריי מהצד השני של השולחן.

סתיו שפיר: רק בגלל הסיבה הזאת, זה מדאיג אותנו.

סתיו שפיר: ברגע שאנחנו יודעים שההוצאה שהמדינה מקדישה פר אזרח, שההוצאה לאזרח בישראל מתחלקת לא באופן שווה אלא מגיעה לפעמים פי שבע ולפעמים פי עשר ולפעמים פי שבעים לאזרח ביהודה ושומרון, יותר מאשר לאזרח בדימונה, יותר מאשר לאזרח בבאר שבע, יותר מאשר לאזרח בצפת, יותר מאשר לאזרח בחיפה, אז יש לנו כאן בעיה.

סתיו שפיר: ברגע שאזרחים במדינה שנמצאים בתוך גבולות ישראל מקבלים פחות בקנה מידה מטורף, מקבלים פחות מאשר אזרחים ביהודה ושומרון, אז יש לנו בעיה, אז יש כאן חלוקה לא הוגנת ועל זה אנחנו מדברים כאן בוועדה.

סתיו שפיר: לא מדובר כאן על לעצור לכם את התקציבים ולא על כלום.

סתיו שפיר: זה לא העניין.

סתיו שפיר: הסיפור כאן הוא חלוקה שווה בין אזרחי ישראל והחלוקה היא לא שווה.

סתיו שפיר: רק מאוקטובר עברו 133 מיליון שקלים ממשרד החקלאות לחטיבה להתיישבות.

ניסן סלומינסקי: רגע, סליחה.

ניסן סלומינסקי: אם כל כסף שעובר לחטיבה להתיישבות, הכוונה ליש"ע – או שאת לא שומעת מה שמסבירים או שאת לא יושבת ושומעת את ההסברים כאן.

סתיו שפיר: ישבנו כאן בוועדה.

ניסן סלומינסקי: ישב כאן יושב ראש החטיבה להתיישבות והסביר לך.

סתיו שפיר: אתה יכול להגיד עלי הרבה דברים אבל להגיד שאני לא יושבת בוועדה, אתה לא יכול.

ניסן סלומינסקי: אמרתי או שאת לא שומעת.

סתיו שפיר: אני שומעת היטב.

ניסן סלומינסקי: אצלך אוטומטית חטיבה, זה יש"ע.

סתיו שפיר: הסבירו שרוב התקציבים עוברים ליהודה ושומרון.

סתיו שפיר: זה מה שנאמר.

ראובן ריבלין: הרוב הלך ללכיש.

ניסן סלומינסקי: אתה לא יודע שלכיש זה גם יש"ע?

סתיו שפיר: הוא ישב כאן וזה מה שהוא אמר.

סתיו שפיר: אם צריך, נוציא את הפרוטוקולים.

ניסן סלומינסקי: הסביר כקבלן משנה של משרדי ממשלה שצריכים לעשות עבודות והוא אפילו פירט איפה.

ניסן סלומינסקי: צאי כבר מהנושא שהחטיבה היא רק יש"ע.

ניסן סלומינסקי: הייתי שמח אבל זה לא.

סתיו שפיר: 24 מיליון עברו להתיישבות הצעירה.

סתיו שפיר: 10 מיליון מענק ביטחוני למועצות אזוריות ביו"ש.

סתיו שפיר: 36 מיליון מענק ביטחוני לאור הקפאת בנייה ב-2009.

סתיו שפיר: הייתה הקפאת בנייה ב-2009?

ניסן סלומינסקי: אלה שני הסכומים שעברו.

סתיו שפיר: 15 מיליון שקלים ממשרד השיכון לפעולות במסגרת גרעיני התיישבות.

ניסן סלומינסקי: גרעיני התיישבות זה לא ביש"ע.

ניסן סלומינסקי: גרעיני ההתיישבות זה ביש"ע?

<קריאה: זה לא ביש"ע.

ניסן סלומינסקי: אין ביש"ע אף גרעין התיישבות.

סתיו שפיר: מי שהיה נוכח בוועדה שמע את ההסבר שנתנו מטעם אגף התקציבים.

סתיו שפיר: הם לא נתנו לנו פירוט מלא של הרשויות כפי שהם לא נותנים בכל ועדה.

סתיו שפיר: הם הסבירו שחלק מהתקציב הזה עובר לגרעיני התיישבות גם בתוך יהודה ושומרון.

ניסן סלומינסקי: בינתיים נתת לי מספרים – 36 ו-10 מיליון, בסך הכול 46 מיליון שקלים.

ניסן סלומינסקי: אלה המיליארדים שאת מדברת עליהם שעברו ליש"ע.

סתיו שפיר: לא דיברתי על מיליארדים.

ניסן סלומינסקי: אולי פעם תתנצלי?

סתיו שפיר: אולי אתה תתנצל פעם?

ניסן סלומינסקי: לא.

ניסן סלומינסקי: אמרת מיליארדים ואת מראה לי 46 מיליון.

סתיו שפיר: אני לא אמרתי מיליארדים.

סתיו שפיר: אתה אמרת מיליארדים.

ניסן סלומינסקי: אלה הסכומים.

ניסן סלומינסקי: על זה אנחנו מדברים?

סתיו שפיר: הסכומים שעברו פחות או יותר מגיעים לסביבות ה-400 מיליון שקלים.

ניסן סלומינסקי: בינתיים חוץ משני הסכומים האלה, לא נתת לי סכום נוסף שעבר ליש"ע.

סתיו שפיר: נתתי סכומים שעברו ליש"ע.

ניסן סלומינסקי: גרעינים חברתיים בכלל לא קשור ליש"ע.

ניסן סלומינסקי: אין אף גרעין חברתי ביש"ע.

ניסן סלומינסקי: על מה את מדברת?

ניסן סלומינסקי: או שאת לא מבינה או שאני לא יודע מה.

ניסן סלומינסקי: החטיבה להתיישבות, הסביר לך האיש פעמיים.

סתיו שפיר: אתה מוכן להפסיק להתלהם?

ניסן סלומינסקי: אני לא מתלהם.

סתיו שפיר: אתה מאוד מתלהם כי אני עדיין באמצע זכות הדיבור שלי ואתה לא נותן לי להשלים את המשפט.

סתיו שפיר: זה כנראה נושא שהוא נורא כואב.

ניסן סלומינסקי: מעניין.

ניסן סלומינסקי: אז למה את לא נותנת לאחרים לדבר?

סתיו שפיר: תכבד את חברי הוועדה גם אם אתה לא מסכים עם דעותיהם.

ניסן סלומינסקי: אני אכבד וגם את תכבדי אותם.

ניסן סלומינסקי: תגידי דברי אמת.

ניסן סלומינסקי: את יכולה להגיד שאידיאולוגית את לא מסכימה וזה בסדר.

סתיו שפיר: אתה לא תדבר אתי על דברי אמת, עם כל הכבוד.

ניסן סלומינסקי: עד היום אני יכול להראות לך כמה דברים שאת לא אמרת אמת.

ניסן סלומינסקי: תראי לי דבר אחד שלא אמרתי אמת.

ניסן סלומינסקי: תראי לי דבר אחד.

ניסן סלומינסקי: אני יכול להראות לך רצף של דברים.

סתיו שפיר: אתה יכול לקרוא את זה בעתירה שהגשתי לבג"ץ לפני כמה ימים.

ניסן סלומינסקי: קראתי את העתירה.

סתיו שפיר: אני שמחה שקראת אותה.

ניסן סלומינסקי: גם אני.

ניסן סלומינסקי: אני אקרא בעיתון "הארץ" את הדברים שאת אומרת.

סתיו שפיר: את כולה קראת?

ניסן סלומינסקי: לא.

סתיו שפיר: לא קראת את כל העתירה?

ניסן סלומינסקי: עדיין לא.

סתיו שפיר: היא הופנתה נגד ועדת הכספים.

סתיו שפיר: אתה לא קורא?

ניסן סלומינסקי: אני לא בטוח שאני אקרא.

סתיו שפיר: אתה לא חושב שזה חשוב לקרוא אותה?

ניסן סלומינסקי: לא בטוח שאני אקרא אותה.

ניסן סלומינסקי: לא, אני לא חושב שזה חשוב.

סתיו שפיר: ניסן, אתה יכול להגיד הרבה דברים אבל לדבר אתי על דיבורי אמת, אתה לא יכול.

ניסן סלומינסקי: ממש לא.

ניסן סלומינסקי: מיליארדים, כולם משקרים אותך.

סתיו שפיר: אני אמרתי את המספר המדויק.

סתיו שפיר: אתה זה שאומר מיליארדים.

ניסן סלומינסקי: כבר אמרת לכל הרפרנטים שהם משקרים.

סתיו שפיר: זה שתמשיך לדבר, אתה חושב שזה יעצור אותי מלהמשיך לדבר?

ניסן סלומינסקי: אני לא רוצה לעצור אותך.

סתיו שפיר: אתה באמת חושב שזה מה שיקרה?

ניסן סלומינסקי: לא.

ניסן סלומינסקי: אני רוצה שתדברי אמת.

סתיו שפיר: אתה חושב שתעצור אותי באמצעות התלהמות?

ניסן סלומינסקי: לא.

ניסן סלומינסקי: בטוח שלא.

סתיו שפיר: בצעקות?

ניסן סלומינסקי: אני לא אעצור אותך.

ניסן סלומינסקי: בטוח שלא.

סתיו שפיר: אז כדאי שתיתן לי את רשות הדיבור כי בסופו של דבר אני אומרת דברי טעם.

סתיו שפיר: אתה יכול לא להסכים אתם אם זה לא מוצא חן בעיניך, אתה יכול להתווכח אתי פוליטית, אבל אתה לא יכול למנוע מחברת ועדת כספים להגיע כאן את דעתה וגם לספר ליתר חבריי מה הסכומים האמיתיים.

ניסן סלומינסקי: אני יכול להגביל אותך בזמן.

סתיו שפיר: אבל אם נכנסת לדבריי, אתה לא יכול.

סתיו שפיר: לכן אני אמשיך להגיד.

ניסן סלומינסקי: ניתן לך עכשיו זכות דיבור חדשה.

ניסן סלומינסקי: שלוש דקות.

סתיו שפיר: לא, אני לא עומדת בזמנים.

סתיו שפיר: מצטערת.

ניסן סלומינסקי: אז את תעמדי בזמנים, אין מה לעשות.

ניסן סלומינסקי: את תעמדי בזמנים.

ניסן סלומינסקי: את חברת ועדה ואת תעמדי בזמנים.

סתיו שפיר: אני לא רואה איפה זה מופיע בתקנון שחבר ועדה צריך לעמוד בשלוש דקות.

ניסן סלומינסקי: זכותי לעשות את זה.

סתיו שפיר: שלוש דקות ואחר כך יש צפצופים.

ניסן סלומינסקי: נכון.

ניסן סלומינסקי: אין מה לעשות.

סתיו שפיר: אין בעיה.

סתיו שפיר: אני אמשיך להגיד את דעתי גם אם היא לא מוצאת חן בעיניך.

סתיו שפיר: אנחנו העברנו ממשרדים שונים.

סתיו שפיר: זה נורא קשה לעקוב אחרי כל התקציבים שמגיעים להתנחלויות כי חלק מגיעים ממשרד הדתות, חלק ממשרד החינוך, חלק ממשרד ראש הממשלה, חלק ממשרד הפנים.

סתיו שפיר: נורא נורא קשה לעקוב אחריהם.

סתיו שפיר: הסכומים שאני נקבתי בהם הם רק חלק קטן מהסכומים שעוברים לשם מאחר ואין לנו יכולת ברזולוציה הנמוכה שאתם מביאים לנו את ההעברות האלה, אין לנו יכולת לעקוב אחרי הסכומים האמיתיים.

סתיו שפיר: אני בטוחה שלנציגי האוצר כאן יש יכולת יותר גבוהה לעשות את זה.

סתיו שפיר: לכן שאלתי אותך כמה שאלות על מתי ידעתם, האם זה עבר גם בשנה שעברה, למה זה עובר עכשיו, למה דחוף לשבור נהלים שקבע יושב ראש הוועדה ניסן סלומינסקי רק לפני שלושה חודשים, לשבור אותם עבור ההעברה התקציבית הזאת.

סתיו שפיר: שאלתי כי נראה שיש כאן חלוקה של מתנות פוליטיות ולא העברה תקציבית שהיא הגיונית.

סתיו שפיר: היא תוכננה אבל היא לא העברה שהיא דחופה כרגע למדינת ישראל.

סתיו שפיר: לכן דאגתי ואתה רק הוכחת שהדאגה הזאת היא נכונה.

סתיו שפיר: לא הייתה שום דחיפות, ידעתם על הדבר הזה מראש, אתם לא רוצים לשים את זה בתקציב כי אתם לא רוצים שאנשים ידעו שזה סדר העדיפויות של הממשלה הזאת או מכל מיני סידורים אחרים, או כי אתם רוצים להשאיר את זה כאיזשהו סעיף סחיטה.

סתיו שפיר: יש כל מיני סיבות.

סתיו שפיר: אני חושבת שבכל מקרה לעניין המהותי, חברי הוועדה צריכים להיות מאוד מודאגים.

סתיו שפיר: אנחנו יודעים - ואנחנו כאן הגוף שמפקח על ההעברות הכספים האלה – שהכסף הזה לא מגיע לילד בדימונה, הוא לא מגיע לילד בחיפה והוא לא מגיע לרשויות שזקוקות לזה, שבאמת הן לא בראש סדר העדיפויות הלאומי, גם לא משקיעים בהן תקציבים בחינוך ואנחנו רואים את התקציבים שיורדים מביטוח לאומי, מהדיור ומהשיכון, הכסף לא מגיע לכל המקומות האלה אבל הוא כן מגיע באופן שהוא גדול בממדים הרבה יותר גדולים ממה שצריך להתיישבות ביהודה ושומרון.

סתיו שפיר: זה פשוט לא הגיוני שארבעה אחוזים מאזרחי ישראל מקבלים הרבה יותר ממה שמקבלים הרוב.

סתיו שפיר: זה לא יכול להיות וזה מה שמדאיג אותנו כאן.

סתיו שפיר: זה לא אומר שאתם לא צריכים לקבל תקציבים, זה לא זה, אבל לא צריך לקבל יותר ממה שמקבל אזרח אחר.

סתיו שפיר: לכן ההעברה הזאת היא לא הגיונית.

סתיו שפיר: חברי הכנסת של "יש עתיד" שבין היתר הבטיחו לבוחרים שלהם שינוי בסדר העדיפויות, אני חושבת שאתם לא יכולים להסכים לזה.

סתיו שפיר: זה פשוט לא תקין.

סתיו שפיר: משפט אחרון.

סתיו שפיר: אתה טענת שאני לא דוברת אמת.

סתיו שפיר: אני מציעה שאתה תלך אחורה לפרוטוקולים של הוועדה הזאת.

סתיו שפיר: אני במקרה בדקתי ועברתי על חלק גדול מהפרוטוקולים האלה עת כתבנו את העתירה ותסתכל שם בתוך הסעיפים המבולבלים והגדולים האלה, שלא נותנים לנו עליהם פירוט אמיתי, נאמר כאן בוועדה שחלק מהכספים, אפילו חלק גדול מהכספים, עובר ליהודה ושומרון.

סתיו שפיר: על זה אנחנו מתרעמים ולא על דבר אחר.

ניסן סלומינסקי: זה נאמר על ידך.

סתיו שפיר: לא נאמר על ידי.

סתיו שפיר: נאמר על ידי האוצר.

ניסן סלומינסקי: תודה רבה.

ניסן סלומינסקי: מיכל.

מיכל בירן: אני שמחה שיעל הגיעה כי לבקשתי אתם מלמלתם מלמולים ונראה לי שאת האדם שאחראי על כל המערכת.

מיכל בירן: אני מבקשת, אם אפשר, לצרף לנו לשבוע הבא את המידע על כל הכסף שעבר להתנחלויות מתחילת פעולת הוועדה בקדנציה הזאת כדי שנראה את הכול.

מיכל בירן: זה משחק פוליטי, הכול לגיטימי, זה לגיטימי שאתה עושה את זה, זה לגיטימי שאנחנו מתנגדים לזה, אבל מה שבטוח הוא שהציבור צריך לדעת את התמונה.

מיכל בירן: יעל היחידה שאחראית כאן על המערכת והיא יכולה לתת לנו את הנתונים.

ניסן סלומינסקי: גפני.

משה גפני: אדוני היושב ראש, אני מכיר את ההעברות שמגיעות לוועדת הכספים ואני סבור שאתה עושה מקח וממכר עם משרד האוצר, אתה מקבל עבור הצרכים שאתה מעוניין בהם, אתה מזניח לחלוטין – עד כדי אפילו קצת צביעות – בדברים שנוגעים לאחרים שנפגעים עד אימה.

משה גפני: אני יכול לתאר ישיבות שאתה מנהל עם האוצר, על מה אתה עומד, על מה אתה נלחם, על מה אתה מעכב כאן דברים ועל מה אתה יוצא ידי חובה.

משה גפני: אפילו בנושא של הישיבות, בסופו של דבר הישיבות שקשורות אתך קיבלו על פי קריטריונים, קיבלו קריטריונים חדשים, וקיבלו נדמה לי כמעט פי עשר מאשר ישיבה רגילה.

משה גפני: עכשיו אתה מעביר כל הזמן לנושאים של יהודה ושומרון הרבה מאוד כסף.

משה גפני: האוצר קובל על העניין הזה ואומר שאתה חבית ללא תחתית.

משה גפני: האוצר קובל על זה אבל בסדר, אף אחד לא יעז להגיד שום דבר.

דוד רותם: בוא נאמר, ואף פעם לא עשו את זה בכנסת הקודמת.

דוד רותם: אלה הכול חידושים.

ראובן ריבלין: לגבי ההתנחלויות, כן.

משה גפני: אני לא מגיב על העניין הזה.

משה גפני: זה לא לכבודי.

משה גפני: אני הייתי כאן ארבע שנים וכולם יודעים למי נתתי ואם היה מישהו שלא נתתי.

משה גפני: לא היה דבר כזה שישב כאן חבר ועדה ואמר שפגעו בציבור שהוא מייצג אותו כל כך קשה כמו שפוגעים בקדנציה הזאת.

משה גפני: לא לכבודי לענות על העניין הזה.

משה גפני: הפעילות שלי כיושב ראש ועדת הכספים שקופה וידועה.

משה גפני: הייתה קופה קטנה וכולם יודעים איך היא חולקה.

משה גפני: פעם היה איזה עיתונאי שרצה לכתוב על זה, אמר לו ג'ומס שיעשה לו טובה ולא יכתוב על זה כי הוא לא תפס את גפני, זה לא הולך לציבור החרדי.

משה גפני: אני יודע דבר אחד והוא שאני מייצג ציבור והציבור הזה, מה שהוא חטף בקדנציה הזאת באותם עשרת חודשים, לא מתאים בכלל למשטר דמוקרטי ואני הייתי מצפה שיושב ראש ועדת הכספים ידאג לכולם.

משה גפני: הוא לא דואג לכולם.

משה גפני: הוא דואג רק לדבר אחד.

משה גפני: אני מבקש את מה שביקשו חברותיי.

משה גפני: אני מבקש את הרשימה של מה שעבר ליהודה ושומרון במהלך הקדנציה הזאת, ואנחנו מדברים על עשרה חודשים.

משה גפני: כמה עבר מכל המשרדים ליהודה ושומרון.

משה גפני: מותר לנו לדעת.

משה גפני: יתרה מזאת.

משה גפני: הרי יש גם ביהודה ושומרון ציבור חרדי שהוא איננו מתנחל אלא הוא בא לשם כי לא היה מקום אחר.

משה גפני: ביתר הוקמה ליוצאי צבא, לקצינים בצבא שלא הלכו לשם ולכן שמו שם את הציבור החרדי.

משה גפני: אותו דבר היה לגבי מודיעין עילית.

משה גפני: זה לא שהממשלה הקימה.

משה גפני: הלכו יזמים פרטיים חרדים, לא היה מקום לציבור החרדי לגור בו, הקימו את זה שם.

משה גפני: זה מה שהיה.

משה גפני: אנחנו לא מתנחלים.

משה גפני: אנחנו גרים בארץ ישראל.

משה גפני: היה מן הראוי שכמו שהיה בשנה שעברה, שייתנו גם לביתר עילית ולמודיעין עילית, שייתנו כסף מהסעיף הזה.

משה גפני: בשנה שעברה נתנו על גידול טבעי.

משה גפני: אני יודע את פרטי הסעיפים.

משה גפני: נתנו על הנחות בארנונה.

משה גפני: הציבור שלנו הוא ציבור גדול והרי הבית היהודי או אנשים שיכולים להיות מזוהים עם הבית היהודי כל הזמן מתגאים בגידול שיש במספר האוכלוסייה ביהודה ושומרון, והם מכניסים את ביתר עילית ומודיעין עילית כי אלה הן ערים גדולות.

משה גפני: הם כאלה חזירים שאין להם אפילו את האומץ לעזור להם במשהו כפי שעזרו כל הזמן.

משה גפני: יש להם יושב ראש ועדת כספים ואתם תראו במשך היום מה התשלום שהוא הולך לשלם להם עבור ההעברה הזאת.

משה גפני: אתם תראו במשך היום איזה סעיף יגיע לכאן.

משה גפני: יש ממשלה בישראל שדנה עכשיו על כל מיני דברים ואתה תראה שהוא ירצה להעביר את זה כאן מהר בלי בעיה.

משה גפני: על זה שילמו לו כסף.

משה גפני: הדבר הזה הוא דבר שהוא בלתי מתקבל על הדעת בעליל.

משה גפני: אני מבקש לדעת שני דברים.

משה גפני: מה הכסף שקיבלת על יהודה ושומרון במהלך כל התקופה שאתה יושב ראש ועדת הכספים.

משה גפני: אני לא שואל אותך מי לא קיבל.

משה גפני: אני רוצה לדעת האם ביתר עילית ומודיעין עילית קיבלו בשנה שעברה ולפני שנתיים ואם עכשיו הם לא מקבלים.

משה גפני: אני רוצה לדעת למה.

משה גפני: הרי הם קיבלו.

משה גפני: ביתר עילית קיבלה ומודיעין עילית קיבלה.

משה גפני: קיבלו על גידול האוכלוסייה, קיבלו על הנחות בארנונה שהרשות המקומית קיבלה את הכסף הזה.

משה גפני: קיבלו.

משה גפני: דיברתי עם שני ראשי הרשויות עכשיו ושניהם אומרים שהם קיבל.

משה גפני: הם גרים ביהודה ושומרון.

משה גפני: יש אפליה גם ביהודה ושומרון?

משה גפני: רק מי שהולך עם כיפה סרוגה מקבל ומי שהולך עם כיפה שחורה לא מקבל?

ניסן סלומינסקי: תודה רבה.

משה גפני: על לא דבר.

אלעזר שטרן: יש לי שאלה.

אלעזר שטרן: השאלות שלי הן תחת הנחת העבודה שכמו שאמרתי כמה פעמים, מתחמקים מהאמת כאשר או לא עונים או אומרים לי שאין כספים קואליציוניים.

אלעזר שטרן: אני חושב שיש כספים קואליציוניים.

אלעזר שטרן: אם אתם רוצים, אני בטוח שיש כספים קואליציוניים.

אלעזר שטרן: אם הייתי יודע שאין, היה לי הרבה יותר קל עם כל השאלות כי הייתי יודע שאומרים לי את האמת.

אלעזר שטרן: כיוון שאני יודע שיש כספים קואליציוניים ולא שמים את זה כאן באמצע השולחן, אני אומר שמשקרים אותי ואני אומר את זה כל פעם.

אלעזר שטרן: לכן תסלחו לי שאני שואל אתכם את השאלות הקשות אבל אני שואל כי אולי מכם אני אקבל תשובות אמיתיות.

אלעזר שטרן: תחת הסעיף של מענקים להתיישבות צעירה ביהודה ושומרון.

אלעזר שטרן: מה זה בדיוק?

אלעזר שטרן: אני אחדד את השאלה.

אלעזר שטרן: האם התיישבות צעירה הוא ישוב צעיר?

אלעזר שטרן: האם התיישבות צעירה היא זוג צעיר?

<סיון להבי: לא.

משה גפני: לא מה?

<סיון להבי: זה לא זוג צעיר.

<סיון להבי: זה לא ישוב צעיר.

<סיון להבי: אני אומר מה הוליד את המענק הזה בזמנו.

אלעזר שטרן: סליחה, אני לא בזמנו.

<סיון להבי: אני עונה לך.

<סיון להבי: זה עד היום רלוונטי.

אלעזר שטרן: תקשיב.

אלעזר שטרן: אני לא בזמנו.

אלעזר שטרן: בגלל זה באתי לכאן, כי בא לי להקיא מזמנו.

אלעזר שטרן: שמעת?

אלעזר שטרן: בא לי להקיא מזמנו.

אלעזר שטרן: אני הולך בין השכנים שלי וכשאני הקמתי ישוב בגליל, אולי בהתיישבות הצעירה בנו בריכות במקומות אחרים, כשלי לא היה כביש.

אלעזר שטרן: אני הייתי צריך ללכת לנשות הדסה ולבקש תרומה לסלול דרך עפר להתיישבות צעירה בגליל, נקרא לזה כך, עם עשרה קרוואנים, וזה כאשר במקומות אחרים בנו בריכות, כנראה התיישבות צעירה.

אלעזר שטרן: אני הסתובבתי אז במשרדים של משרד השיכון, הייתי אז חייל בחופשה ללא תשלום והייתי מדריך של ילדים בעליית הנוער.

אלעזר שטרן: אל תתחילו אתי בתשובה של מה זה נולד כי זה לא מעניין אותי.

אלעזר שטרן: אני שואל עכשיו.

אלעזר שטרן: כשאתה אומר לי התיישבות צעירה, תגיד לי בבקשה עכשיו מה זה.

אלעזר שטרן: לי יש ילדים צעירים בגליל, אין להם דירה, לא תהיה להם דירה ואני לא יודע איזה מענקים הם מקבלים ואני לא יודע על שום דבר שהם מקבלים.

אלעזר שטרן: סליחה, הם קיבלו קרוואן או משלמים עליו דמי שכירות לעמיגור.

דוד רותם: איפה רוצים לגור הילדים שלך?

אלעזר שטרן: אני לא יודע.

דוד רותם: אתה רוצה אותם בישוב שלא רוצה לקבל אנשים.

אלעזר שטרן: אני מסכים אתך.

אלעזר שטרן: גם אני נלחם בזה.

אלעזר שטרן: אתה צודק.

אלעזר שטרן: יש ועדת קבלה שלא צריכה להיות.

אלעזר שטרן: הוא צודק.

אלעזר שטרן: אני נלחם בזה אבל זה לא שייך.

ניסן סלומינסקי: אלעזר, השאלה הייתה ברורה.

אלעזר שטרן: לא, לא לגמרי.

אלעזר שטרן: אחר כך אם אפשר לקבל, כמו ששאלנו עד עכשיו, כיוון שהנוהל הזה לא נתן לנו את הזמן כפי שהבטיח לנו היושב ראש מראש, שנשאל שאלות ופתאום באמת הכול בא לסוף השנה.

אלעזר שטרן: לא היית כאן בדיון לפני שבוע, אבל יום ראשון זה נולד בחטא, בעיני לפחות.

אלעזר שטרן: הוא נולד בחטא גם בגלל מה שאתה אומר לי, אם זה היה תשע שנים ידוע, אז איך הגענו לעכשיו?

אלעזר שטרן: יכול להיות שכל תשע שנים מביאים ב-30 לדצמבר את האנשים ואומרים שזה כבר שמונה שנים, זה כבר שבע שנים, זה כבר שש שנים ואז לא צריכים לשאול.

אלעזר שטרן: התרבות הזאת היא תרבות שבאמת – ואני הייתי קודם בכמה גופים – אני לא מכיר אותה.

אלעזר שטרן: אני חושב שהאזרח הפשוט בישראל שיבין שמביאים ביום האחרון לשנה כספים שכאילו ניתנים כבר תשע שנים, עזוב למה זה לא בבסיס התקציב, יכול להיות שזה לא בבסיס התקציב כי לא רוצים להכניס את יהודה ושומרון לחוק, בסדר, זה ההסבר היחיד שאני יכול להבין וזה לא אומר שאני שלם עם זה.

אלעזר שטרן: אני לא מבין למה זה לא בבסיס התקציב.

אלעזר שטרן: אחר כך, כיוון שלא ניתנו לנו תשובות מראש, תביא בבקשה את רשימת הישובים גם להתיישבות הצעירה ולמה זה הולך.

אלעזר שטרן: אותו הדבר גם לגבי הביטחון.

אלעזר שטרן: זאת אומרת, כמה כבר ממגנים.

אלעזר שטרן: כל שנה שמים על הרכבים עוד שכבת מיגון?

אלעזר שטרן: כל שנה מוסיפים עוד שכבת בטון על חדרי הביטחון?

אלעזר שטרן: מה זה כל הזמן הביטחון הזה?

אלעזר שטרן: דרך אגב, לא ראיתי שקרו שם דברים קטסטרופליים בהקשרים האלה.

אלעזר שטרן: הבנת את השאלות שלי.

ניסן סלומינסקי: אלעזר, תסתכל עלי.

ניסן סלומינסקי: לפני שבועיים אישרנו התיישבות צעירה ברמת הגולן.

ניסן סלומינסקי: כל השאלות ששאלת עכשיו למה לא שאלת אז?

אלעזר שטרן: שאלה מצוינת.

אלעזר שטרן: אני אענה לך בדיוק.

ניסן סלומינסקי: לא, אל תענה לי.

ניסן סלומינסקי: זאת הייתה שאלה רטורית.

אלעזר שטרן: אתה עושה לי תרגיל, סליחה, מסריח כזה פעם שלישית וכל פעם אתה לא בודק מה שאלתי.

אלעזר שטרן: אז היה לי זמן לשאול בכתב.

אלעזר שטרן: זה תרגיל מסריח שאתה עושה לי אותו.

ניסן סלומינסקי: והתשובות הניחו את דעתך?

ניסן סלומינסקי: על רמת הגולן התשובות הניחו את דעתך?

אלעזר שטרן: זאת לא השאלה.

אלעזר שטרן: אל תתחמק.

אלעזר שטרן: אתה האשמת אותי פעם שנייה במשהו ואני אמרתי לך גם אז שאם אתה רוצה שאני אגיד לך, אני לא אומר לך שאתה מתרשל כי אני לא חושב שאתה צריך לראות את כל השאלות שכולם שואלים ואני מניח שאתה אדם עסוק ואני אומר את זה באמת.

אלעזר שטרן: אבל אל תגיד לי ואל תעשה אותי חשוד כי גם לי יש ילדים ביהודה ושומרון ולא רק לך.

אלעזר שטרן: אל תעשה אותי נגד יהודה ושומרון כי זה לא יעזור לך.

ניסן סלומינסקי: אני לא עושה אותך כזה.

אלעזר שטרן: את התרגילים המסריחים האלה אני מכיר.

אלעזר שטרן: אני אראה לך אותם גם בעיתונות שלכם שאתם מסבסדים אותה בעקיפין בכספים הקואליציוניים האלה.

אלעזר שטרן: אל תתחיל אתי בדברים האלה, לפחות לא בחדר הזה.

ניסן סלומינסקי: זה כסף קואליציוני?

אלעזר שטרן: אני רוצה להגיד לך שכספים קואליציוניים הולכים למקומות.

אלעזר שטרן: אם אתה רוצה, אני אסביר לך.

ניסן סלומינסקי: לא, אל תסביר לי.

ניסן סלומינסקי: שאלתי שאלה.

אלעזר שטרן: יש כאן כסף שהולך למועצה אזורית שטלפניות שלה ואנשי יחסי ציבור שלה מארגנים עצומות נגדי על דברים שלא קשורים להתיישבות.

ניסן סלומינסקי: הבנתי את הנושא.

אלעזר שטרן: הבנת?

אלעזר שטרן: גם את זה לא אמרתי.

אלעזר שטרן: אתה שאלת.

ניסן סלומינסקי: וברמת הגולן אין כזה דבר.

אלעזר שטרן: מועצה אזורית שומרון.

אלעזר שטרן: אמרתי, הנה, אני לא מתחמק מכלום.

אלעזר שטרן: אני לא מתחמק מכלום.

ניסן סלומינסקי: אם אתה חי בשלום עם זה שברמת הגולן שאלת שאלות בכתב.

אלעזר שטרן: כאן לא נתת זמן לשאול.

ניסן סלומינסקי: יכול להיות שאת כל השאלות ששאלת עכשיו שאלת על רמת הגולן בכתב.

ניסן סלומינסקי: אם כן, אני חוזר בי.

ניסן סלומינסקי: אני כמעט בטוח באלף אחוזים שלא שאלת.

אלעזר שטרן: אני תכף אביא לך אותן כתובות.

ניסן סלומינסקי: אם כן, אני חוזר בי אבל קשה לי להאמין.

גילה גמליאל: אתם מבזבזים לנו את הזמן על השטויות שלכם.

גילה גמליאל: די.

מיכל בירן: ההכפשה הזאת של חברי הוועדה.

משה גפני: אני שואל גם על רמת הגולן.

ניסן סלומינסקי: הוא לא שאל.

אלעזר שטרן: הנה, כתוב כאן.

ניסן סלומינסקי: אם שאלת, אני מתנצל.

אלעזר שטרן: אז למה עוד פעם אומר לו שלא שאלתי?

אלעזר שטרן: אמרת לפני שנייה שלא שאלתי.

ניסן סלומינסקי: אמרתי שלא שאלת כאן בוועדה.

ניסן סלומינסקי: אמרתי שאם שאלת את זה בכתב, אני מתנצל.

ניסן סלומינסקי: לא ראיתי.

ניסן סלומינסקי: אני אסתכל אחר כך.

גילה גמליאל: אם הוא לא שאל כי לא היה ולא זכר, מה זה רלוונטי עכשיו?

משה גפני: ברמת הגולן יש ישוב חרדי?

ניסן סלומינסקי: מאיפה אני יודע?

סתיו שפיר: ניסן, אתה רואה שההצעה הזאת מתוכננת והייתה ידועה.

סתיו שפיר: היא נעשית כל שנה.

סתיו שפיר: למה אתה החלטת לשבור את הנוהל שאתה בעצמך קבעת ולהביא לנו אותה עכשיו?

ניסן סלומינסקי: תאמיני לי שאני הייתי שמח אם זה היה מגיע לפני חצי שנה.

ניסן סלומינסקי: אני מביא את ההעברות?

ניסן סלומינסקי: הייתי שמח שיהיה לפני חצי שנה והייתי שמח שזה יהיה בבסיס התקציב.

סתיו שפיר: נראה לי שפשוט יותר נוח לך לעשות את זה ביום ראשון כאשר חברי הכנסת לא נמצאים.

סתיו שפיר: לא תעלימו מידע מהציבור וזה מה שאתה מנסה לעשות.

ניסן סלומינסקי: סיון, תן להם תשובה ואחר כך יעל תרצה לתת להם תשובה וניגש להצבעה.

<סיון להבי: המענק מחולק לרשויות המקומיות.

<סיון להבי: הוא לא מענק ייעודי.

<סיון להבי: הוא עבור סיוע לרשויות המקומיות בגין העלויות שלהן.

משה גפני: רק לא נותנים לחרדים.

<סיון להבי: הוא לא מותנה לא בבחינת הכספים שהמועצה מוציאה בגין ההתיישבות הצעירה או בגין הביטחון ואני מעריך שיתכן והסכומים האלה הם אף גדולים מהסיוע שהיא מקבלת.

אלעזר שטרן: תגיד עוד פעם למה זה נועד.

<סיון להבי: המענק נועד לסייע לרשויות המקומיות.

<סיון להבי: הוא מועבר לתקציב שלהן והוא איננו ייעודי.

<סיון להבי: לא נדרשים בגינו הוצאות ביטחון.

<סיון להבי: זה שיפוי על ההוצאות החריגות שיש לרשויות בגין הביטחון.

גילה גמליאל: אלעזר וסתיו, אתם חברי כנסת חדשים.

אלעזר שטרן: אנחנו חדשים וכבר לא חדשים.

ניסן סלומינסקי: תסיים את התשובה.

<סיון להבי: זה סיוע לרשויות המקומיות בגין התיישבות צעירה.

סתיו שפיר: התיישבות צעירה, זה אומר אנשים צעירים או שזה אומר התיישבות שהיא צעירה בזמן ההתיישבות?

סתיו שפיר: מה זה אומר?

גילה גמליאל: הוא לא יודע.

סתיו שפיר: אבל אני לא מבינה.

<סיון להבי: מועצות אזוריות ומקומיות.

סתיו שפיר: זאת אומרת, לא מדובר בגיל.

גילה גמליאל: כי זה נשמע טוב.

גילה גמליאל: זה הכול.

ניסן סלומינסקי: עשינו את זה לפני שבועיים והכול היה בסדר.

סתיו שפיר: לא היה הכול בסדר.

סתיו שפיר: אתה לא תגיד שאני לא שאלתי שאלות על הדברים האלה.

סתיו שפיר: אתה לא תגיד את זה כאן.

משה גפני: למה אתה חוזר לרמת הגולן?

משה גפני: מה יש ברמת הגולן?

סתיו שפיר: אתה לא יכול להמשיך להכפיש.

סתיו שפיר: שאלנו גם על גרעיני התיישבות בקרית שמונה.

סתיו שפיר: מה הקשר?

סתיו שפיר: ההכפשות האלה, אם אתה רוצה שנלך על זה לוועדת התיקה, תגיד.

ניסן סלומינסקי: איזה הכפשות?

סתיו שפיר: אתה יושב כאן ואתה אומר שמשקרים לך.

ניסן סלומינסקי: תסלחי לי, את אמרת לרפרנטים שהם משקרים אותך.

סתיו שפיר: אני לא אמרתי שמשקרים.

סתיו שפיר: אמרתי שמעלימים בכוונה מידע.

סתיו שפיר: אתה לא תגיד לי כחברת ועדה שאני משקרת לך בטח לא כשזה לא מסתמך על שום נתונים.

סתיו שפיר: פשוט לא תגיד את זה.

ניסן סלומינסקי: לא.

ניסן סלומינסקי: את אמרת לי שאני שקרן.

סתיו שפיר: זאת ממש חוצפה.

סתיו שפיר: לא.

סתיו שפיר: אתה אמרת את זה לי.

סתיו שפיר: זאת פשוט חוצפה, ניסן.

סתיו שפיר: יש גבול.

ניסן סלומינסקי: את אומרת לי שאני משקר.

סתיו שפיר: אתה מעלים בכוונה מידע ואתה עוזר להם להעלים.

גילה גמליאל: אז תתנצל שאמרת את זה במקום להגיד לה שאת אמרת לי והוא אמר לי.

סתיו שפיר: יש גבול לחוצפה.

גילה גמליאל: אם אמרת לה שהיא משקרת, אתה צריך להתנצל כי זה באמת לא לעניין.

סתיו שפיר: לא, הוא לא יתנצל.

סתיו שפיר: למה שהוא יתנצל?

ניסן סלומינסקי: לא אמרתי.

סתיו שפיר: בטח שאמרת.

סתיו שפיר: הבן אדם אחראי על הפרוטוקול בטח יכול לאשר לנו אם הוא אמר או לא אמר.

גילה גמליאל: הוא לא כותב את זה בפרוטוקול.

גילה גמליאל: מה שחסר גם שהציבור יקרא את זה.

ניסן סלומינסקי: את מחפשת ואני לא רוצה להיגרר אתך לזה.

גילה גמליאל: הוא אמר לך שאת משקרת?

סתיו שפיר: בטח שהוא אמר.

גילה גמליאל: אתה אמרת לה שהיא משקרת?

גילה גמליאל: אז תתנצל.

גילה גמליאל: מה הבעיה?

גילה גמליאל: אתה אומר שלא התכוונת לזה, אז תתנצל.

גילה גמליאל: הוא אמר והוא לא התכוון.

גילה גמליאל: תגיד את זה בגרונך.

סתיו שפיר: הוא התכוון.

סתיו שפיר: זה בכלל לא מצחיק אותי.

גילה גמליאל: אני אומרת את זה ברצינות.

גילה גמליאל: אם הוא אמר שאת משקרת, זה לא בסדר.

סתיו שפיר: זה לא נושא לבדיחה בוועדה.

ניסן סלומינסקי: בינינו.

גילה גמליאל: מה זה בינינו?

גילה גמליאל: זה לא נושא ביניכם.

ניסן סלומינסקי: מי שכאן כל הזמן מייצר את כל הדברים.

ניסן סלומינסקי: זה משקר, זה לא.

סתיו שפיר: אני שואלת שאלות.

ניסן סלומינסקי: כולם עובדים עליך וכולם משקרים אותך.

סתיו שפיר: היה עדיף שפשוט ניתן לכל לעבור והמיליארדים יעברו.

ניסן סלומינסקי: עוד פעם מיליארדים שאת לא יודעת להוכיח אותם?

סתיו שפיר: מיליארדים בהעברות תקציביות, לא מיליארדים ליו"ש.

סתיו שפיר: תפסיק לבלבל.

סתיו שפיר: תפסיק לעוות את המציאות.

גילה גמליאל: לדעתי בכלל חברי הוועדה וחברות הוועדה צריכים לדאוג שלעתיד לבוא הזילות הזאת של ההעברות התקציביות לא תהיה או תמוזער למינימום.

גילה גמליאל: צריך לחשוב איך עושים את זה כי באמת זה ביזיון.

אלעזר שטרן: כך עושים את זה.

גילה גמליאל: אני מנסה לומר לכם שלי אין ספק בכלל שכל הכספים האלה שמגיעים וביניהם יש הרבה היבטים פוליטיים גרידא במובן של סגירות שמתבצעות בין לבין, שכולם ינסו להסתיר את זה - זה עובדתי, זה קיים וזה קורה בפועל.

גילה גמליאל: מה מבין ההחלטות, לא תמיד אנחנו מצליחים ומצליחות לזהות אבל אין ספק שזה קורה.

גילה גמליאל: אל תראו שאתם מופתעים ואל תראו שאתם מופתעים כאילו זה לא קורה ואז אנחנו נחיה כאן בשלום עם הדברים.

גילה גמליאל: ניסן, הצעה לסדר.

גילה גמליאל: לדעתי אתה צריך לשמור על כבודם וכבודן של חברי וחברות הוועדה אל מול הנתונים שלא מגיעים אלינו למרות שאנחנו דורשים אותם כל פעם מחדש.

גילה גמליאל: אנשים ונשים כאן רוצים להצביע ואם הדברים ישכנעו, הם יצביעו.

גילה גמליאל: ראינו שבסך הכול יש כאן חברי וחברות ועדה מאוד אחראיים ורציניים לאורך כל הדרך ומסקנות בהחלטות שעלו כאן וזה בא לידי ביטוי בעיקר בוועדת הריכוזיות, אז ראית שיתוף פעולה יוצא דופן.

גילה גמליאל: בוא לא נגרום לאנשים לפגוע באינטליגנציה שלהם ולחשוב שבאמת ניתן להעביר כאן דברים בעיניים עצומות.

גילה גמליאל: זה בדיוק התפקיד שלהם לבוא ולמחות על הדברים ולהציג אותם בצורה הזאת.

גילה גמליאל: למה הדברים האלה לא מגיעים לבסיס התקציב, זאת שאלה שהיא שאלה בסיסית ולא לגבי הסעיף של יהודה ושומרון אלא לגבי כל סעיף.

גילה גמליאל: כל סעיף של שינוי תקציבי שמגיע לוועדת הכספים, זאת זילות של ההתייחסות של האוצר שמגיע אלינו ומציג לנו נתונים.

גילה גמליאל: לא יעלה על הדעת שסכומי רזרבות, כולם, עם כל הכבוד לכם, מגיעים רק למשרדים של שר האוצר.

גילה גמליאל: פתאום המדע אפילו קיבל תוספת רזרבות.

גילה גמליאל: המדע, הבריאות, החינוך.

גילה גמליאל: הרזרבות המשמעותיות שבכסף עברו, לאן?

גילה גמליאל: למשרדים של שר האוצר.

גילה גמליאל: אני חושבת שבגלל ההתנהלות בוועדה – ואני מקווה שיהיו שינויים קואליציוניים לעתיד לבוא וזה לא יקבל ביטוי לעתיד לבוא, אבל במידה וחלילה לא, להבא זה לא יקרה.

גילה גמליאל: קחו בחשבון כשאתם בונים את התקציב הבא, מן הראוי שתבנו אותו נכון וטוב כי אחרת ההפקרות הזאת שהייתה כאן במהלך התקופה הזאת, היא לא תהיה, נקודה.

גילה גמליאל: בתעריפים הבאים אנחנו לא ניתן לזה יד וזה לא יקרה.

גילה גמליאל: כדאי מאוד שתדקדקו בתקציב הנוכחי.

עליזה לביא: אני יושבת כאן מהבוקר וזאת לא פעם ראשונה שאנחנו לא מקבלים את כל המידע.

עליזה לביא: אני מצטרפת לדברים שנאמרו על ידי חבריי קודם אבל נאמרו גם בישיבות הקודמות.

עליזה לביא: זה אמור גם לגבי מה שהיה עם משרד הדתות.

עליזה לביא: אנחנו לא יכולים להמשיך כך.

עליזה לביא: בואו נעשה את זה בצורה יותר מסודרת ויותר ברורה ונקבל תמונה – אני מצטרפת לבקשה של מיכל – ברורה של העברות, לא עלה-עלה אלא באמת את כל העץ, כדי שנבין איפה אנחנו עומדים ואיפה יש מקומות שלא מקבלים מספיק.

ניסן סלומינסקי: אנחנו נבקש את ההעברות שעברו ליש"ע, את ההעברות שעברו לפריפריה, ועוד כמה דברים ונוכל באמת לעשות השוואה.

ניסן סלומינסקי: בשמחה.

ניסן סלומינסקי: דרך אגב, זה התקציב.

ניסן סלומינסקי: אנחנו לא מדברים על העברות אלא על התקציב בדרך כלל וזה בדיוק אישור של תקציב.

משה גפני: היא ביקשה לגבי ההעברות.

משה גפני: לא על התקציב.

עליזה לביא: גם.

ניסן סלומינסקי: אתה רוצה לראות תמונה.

עליזה לביא: דיברנו על משרד הדתות, דיברנו על העולם היהודי, דיברנו על ההתיישבות.

עליזה לביא: אלה דברים אנחנו מבקשים לקבל ממש את הסלים האמיתיים ולא כל פעם עוד איזה חבל ועוד חבל.

ניסן סלומינסקי: בסדר גמור.

משה גפני: עד לרגע זה אנחנו לא יודעים מה זאת התיישבות צעירה.

ניסן סלומינסקי: הוא הסביר מה שהוא יודע.

משה גפני: הוא לא הסביר.

משה גפני: שאלו אם אלה אנשים צעירים, משפחות צעירות או ישוב צעיר.

משה גפני: הוא לא אמר.

משה גפני: הוא אמר לא זה ולא זה.

משה גפני: מה זאת התיישבות צעירה?

מיכל בירן: הוא אמר שזה ישוב קטן.

מיכל בירן: לא ישוב צעיר.

מיכל בירן: הוא אמר שזה ישוב עם מתחת ל-3,500 תושבים גם אם הוא קיים עשרים שנים.

משה גפני: המועצה האזורית שומרון היא ישוב צעיר?

<סיון להבי: במועצה האזורית שומרון יש ישובים צעירים.

מיכל בירן: אני הבנתי נכון.

מיכל בירן: אתה מדבר על ישובים קטנים ואין שום קשר לצעירים.

משה גפני: איך הייתם נחמדים בקדנציה הקודמת ועכשיו לא.

משה גפני: בקדנציה הבאה גם תהיו נחמדים.

זבולון כלפה: אולי גם בזאת.

ניסן סלומינסקי: התייעצות סיעתית חמש דקות.

ניסן סלומינסקי: ממשיכים בשעה 11:22.

ניסן סלומינסקי: בינתיים נעבור להעברה הבאה.

ניסן סלומינסקי: פניות מספר 539 ו-540.

<ליאור דוד פור: מנהל מחלקת ניהול סיכונים, אגף החשב הכללי.

<ליאור דוד פור: הבקשה לתקצוב נשענת על מתודולוגיה מקובלת לניהול תקני אשראי בגין מתן ערבויות לחברת חשמל, ערבויות שאושרו השנה לחברת חשמל בגין מחזור חובות, בגין רכישת הדלקים בשנה שחלפה.

משה גפני: מאה מיליון שקלים?

<ליאור דוד פור: מאה מיליון שקלים.

משה גפני: מביאים את זה כך בהעברה?

<ליאור דוד פור: זה לא בוצע בבסיס התקציב אלא זה בוצע עכשיו.

ניסן סלומינסקי: זה לחברת חשמל?

<ליאור דוד פור: לא.

<ליאור דוד פור: ביוני 2013 אושרה על ידי ועדת הכספים ערבות של 2.4 מיליארד שקלים.

<ליאור דוד פור: אנחנו כמנהלי הסיכון של הערבות הזאת, בעצם יש סיכון אשראי בגין הערבות, והיה ותתממש הערבות, יש חישוב שאנחנו כמדינה שומרים לעצמנו כרית הון, כרית נזילות בהתאם למתודולוגיות מקובלות לניהול סיכוני אשראי.

<ליאור דוד פור: אנחנו שומרים אצלנו כנגד הערבות תקציב שאם הערבות תחולט, הסכום הזה מכסה את הסיכון שקיים בערבות.

ניסן סלומינסקי: זאת אומרת, זה לא קשור לחברת חשמל.

<ליאור דוד פור: זה לא קשור לחברת חשמל.

<ליאור דוד פור: זאת קרן ערבויות שלנו, שם בגין כל ערבות יש פרמיית סיכון ואנחנו מתקצבים את פרמיית הסיכון הזאת.

ניסן סלומינסקי: אם זאת הייתה חברת חשמל, לא הייתי מעלה את זה.

משה גפני: זאת חברת חשמל.

משה גפני: זאת חברת חשמל.

משה גפני: זאת קרן הסיכונים, זאת חברת חשמל.

משה גפני: אין משהו אחר.

מיכל בירן: לא הבנתי עד הסוף מה זה.

זבולון כלפה: מי אמר שאת חייבת להבין?

זבולון כלפה: גם היושב ראש לא מבין.

ניסן סלומינסקי: אני כן מבין.

משה גפני: זאת חברת חשמל.

מיכל בירן: אין לי בעיה, אבל נראה לי שחסר משהו.

ניסן סלומינסקי: זאת קרן סיכונים.

משה גפני: תגיד לי על מי עוד.

ניסן סלומינסקי: רק על חברת חשמל.

משה גפני: אז זאת חברת חשמל.

ניסן סלומינסקי: אבל זאת קרן סיכונים של האוצר, של המדינה.

משה גפני: זאת אומרת שהמדינה אומרת בהעברה הזאת שיהיה חלק שלא יחזור.

משה גפני: זאת חברת חשמל.

משה גפני: תצביע בעד, אבל זאת חברת חשמל.

<ליאור דוד פור: הקרן הזאת בעצם סופגת הפסדים בגין ערבויות שניתנו לחברת חשמל.

<ליאור דוד פור: זה נכון.

<ליאור דוד פור: גם חברת חשמל, דרך אגב, העבירה כספים לתוך הקרן הזאת.

משה גפני: כל הכבוד לה.

<ליאור דוד פור: הקרן הזאת, מה שהיא עושה, היא מגינה עלינו כמנהלי הסיכונים כך שאם תתממש הערבות אנחנו מתקצבים – המדינה מתקצבת – את התוחלת של ההפסד הצפוי בגין התממשות של כל הערבויות שניתנו.

<ליאור דוד פור: ניתנו ערבויות בהיקף של 11 מיליארד שקלים ואנחנו מתקצבים בהתאם למתודולוגיות מקובלות.

ניסן סלומינסקי: הערבויות הן של המדינה או של חברת חשמל?

<ליאור דוד פור: הערבויות של המדינה בגין גיוס חוב של חברת חשמל, הערבויות אושרו על ידי הוועדה כדי למנוע מחברת חשמל לגייס בעצמה ואז עלויות הגיוס היו מאוד גבוהות.

<ליאור דוד פור: הפעם המדינה נתנה ערבות והערבות הורידה את עלות הגיוס של חברת החשמל ואנחנו מתקצבים את הסיכון בגין הערבות הזאת.

ניסן סלומינסקי: אם חברת חשמל לא משלמת, יש לה נכסים שאתם יכולים לממש?

<ליאור דוד פור: אם חברת חשמל לא מממשת, היא בחדלות פירעון ואז אנחנו נכנסים לנעלים שלה.

<ליאור דוד פור: אני מדבר והיה וחברת חשמל רק בערבות שאנחנו נתנו לה, יש לה כשל אשראי.

<ליאור דוד פור: אנחנו מגינים עלינו מפני כשל האשראי הזה ולא בגין כל ההתחייבויות של חברת חשמל.

ניסן סלומינסקי: נאשר את זה, כי זה של המדינה, קרן הסיכון של המדינה.

ניסן סלומינסקי: מי בעד אישור פניות מספר 539 ו-540?

ניסן סלומינסקי: מי נגד?

ניסן סלומינסקי: מי נמנע?

ניסן סלומינסקי: בעד – רוב

ניסן סלומינסקי: העברות מספר 539 ו-540 נקתבלו.

ניסן סלומינסקי: ההעברות אושרו.

משה גפני: אני מבקש רביזיה.

ראובן ריבלין: לא.

ניסן סלומינסקי: הפנייה הבאה.

ניסן סלומינסקי: פנייה מספר 541 ו-543.

<צחי דוד: פנייה זו נועדה לתקצוב הנושאים הבאים: מיליון שקלים ממשרד התיירות למשרד נגב וגליל לפרויקט בנצרת, מיתוג תיירותי לעיר נצרת סביב הנושא הדתי שם.

<צחי דוד: סליחה, הסיכום הוא 4.5 מיליון שקלים.

<צחי דוד: 2.5 מיליון שקלים לפעולות חברתיות בגליל ושני מיליון שקלים לפרויקט מגדלור, פנימייה לבני נוער בסיכון.

<צחי דוד: שני מיליון שקלים להשלמות שכר ברבנות הראשית.

<צחי דוד: הסיכום הוא 4.5 ובטעות כללנו גם את השניים של הרבנות בתוך זה.

סתיו שפיר: מה זה שינויי שכר?

<צחי דוד: השלמות שכר ברבנות הראשית.

<צחי דוד: תקציב השכר ברבנות הראשית תוקצב בחסר של שני מיליון שקלים וזאת השלמה.

<צחי דוד: לעובדי הרבנות הראשית.

עליזה לביא: אני רוצה לדעת פילוח בין משכורות לבין שירותי דת, גם ברבנות הראשית.

ניסן סלומינסקי: יש את זה בתקציב.

ניסן סלומינסקי: הראיתי לך את זה.

ניסן סלומינסקי: אנחנו כל הזמן אומרים למה זה לא מופיע בתקציב, והנה נותן לך את התקציב, והראיתי לך בישיבה את ספר התקציב וקראתי לך את סכומים, כך שיש את החלוקה.

אלעזר שטרן: העברנו כבר לרבנות הראשית תוספת שכר?

ניסן סלומינסקי: אני לא יודע.

ניסן סלומינסקי: עוד לא שמעתי.

עליזה לביא: לאיזה פנימיות זה עובר?

<צחי דוד: מגדלור.

ניסן סלומינסקי: ההתייעצות הסתיימה ולכן אני חוזר להעברה הקודמת.

ניסן סלומינסקי: מי בעד אישור פניות מספר 423 ו-538?

ניסן סלומינסקי: מי נגד?

ניסן סלומינסקי: מי נמנע?

ניסן סלומינסקי: בעד – 6

ניסן סלומינסקי: העברות מספר 423 ו-538 נקתבלו.

ניסן סלומינסקי: ההעברות אושרו.

אלעזר שטרן: רביזיה.

סתיו שפיר: גם אני.

משה גפני: גם אני.

ניסן סלומינסקי: בסדר.

ניסן סלומינסקי: ההעברה אושרה ויש רביזיה.

משה גפני: תראה איך אלעזר שטרן מתקלקל.

משה גפני: לפני שהוא בא לכנסת, הוא אמר שהוא יילחם נגד כל התופעות האלה ועכשיו הוא אפילו לא מצביע נגד.

מיכל בירן: מי שנלחם מתוך הקואליציה, זה הוא.

משה גפני: זה שמענו.

משה גפני: גם אני נלחמתי מתוך הקואליציה אבל הוא מתקלקל.

משה גפני: הוא כבר לא נגד.

סתיו שפיר: אני באמת לא מבינה למה כל הזמן אומרים לנו שיש סכסוך בין "יש עתיד" ל"בית היהודי".

סתיו שפיר: אני רואה שהכול עובר מצוין.

משה גפני: את צריכה להבין שיש כאן זהות אינטרסים.

משה גפני: בסוף הם כולם מצביעים יחד.

משה גפני: לעליזה לביא יש אידיאולוגיה אבל היא הצביעה בעד.

ניסן סלומינסקי: ההצבעות על הרביזיות יהיו בשעה 12:00.

יצחק כהן: אני לא יודע על מה, אבל רביזיה.

משה גפני: אתה צריך לדעת על מה.

משה גפני: אתה שלחת אותי כדי להתנגד ליהודה ושומרון.

משה גפני: הנה, הצבעתי נגד.

יצחק כהן: אני מבקש רביזיה.

ניסן סלומינסקי: צחי, תמשיך.

<צחי דוד: מדובר בשכר עובדי הרבנות.

אלעזר שטרן: אפשר משפט על הרביזיה?

אלעזר שטרן: צחי, כשאומרים התייעצות סיעתית, לא עושים תרגילים.

אלעזר שטרן: אני יצאתי החוצה להתייעץ סיעתית והתייעצתי סיעתית גם על הרביזיה.

אלעזר שטרן: אני מבקש מכם שאם זה אוטומטיות, יכול להיות שזה בסדר, אבל אולי חלק מהתשובות ששאלנו, תענו לנו.

אלעזר שטרן: כמו שאמרו לך כאן, אני חבר קואליציה.

<צחי דוד: על איזה פנייה אתה מדבר?

אלעזר שטרן: על הפנייה שעכשיו הייתה עליה הרביזיה.

<צחי דוד: זה סיון.

אלעזר שטרן: הבעיה הכי קשה שלי היא שלא התרשמתי שאתה מבין על מה הכספים האלה.

אלעזר שטרן: יש גם דברים אותם משדרים.

אלעזר שטרן: לא הבנתי מה ההבדל בין שני הדברים, בין התיישבות צעירה לבין צורכי הביטחון.

אלעזר שטרן: אני רק הבנתי שזורקים כסף על הרשויות האזוריות והלוואי שיזרקו.

אלעזר שטרן: אני מכיר את ההבדלים של השקעה ממשלתית, כמו שאמרתי לך לדוגמה בין מועצה אזורית שומרון לבין דימונה.

אלעזר שטרן: תנו לנו תשובה.

משה גפני: אל תגיד שהם לא מבינים כי אם אתה פותח מפעל, אני מציע לך לקחת אותם ככלכלנים.

ניסן סלומינסקי: צחי, תסביר שוב את הנושא של תקצוב.

ניסן סלומינסקי: את סעיף 3.

משה גפני: מה זה שני מיליון לרבנות הראשית?

<צחי דוד: אלה השלמות שכר לעובדים הקיימים.

<צחי דוד: יש להם גירעון שכר.

משה גפני: זה כסף קואליציוני?

<צחי דוד: לא.

משה גפני: כל הזמן יגידו לך שזה לא כסף קואליציוני.

משה גפני: זה כסף שמנהלים משא ומתן בין האוצר לבין יושב ראש הוועדה.

ניסן סלומינסקי: ראשית, זה מותר.

ניסן סלומינסקי: אין בזה בעיה וזה מותר.

משה גפני: כל הזמן הוא שדואל אם זה כסף קואליציוני.

אלעזר שטרן: יש לי הגדרה של שר הכלכלה מה זה כסף קואליציוני.

משה גפני: היה צריך לפרסם את זה.

ראובן ריבלין: בהתקפות שלך הוא כבר עבר את בנט.

משה גפני: מי שמביא כסף ליהודה ושומרון, זה הוא ולא בנט.

ניסן סלומינסקי: אתה מוכן לומר את זה במקומות הנכונים?

משה גפני: לקחת כסף ליהודה ושומרון וקיצצת בישיבות.

משה גפני: בכל מקום אני אומר את זה.

יצחק כהן: יותר גרוע מזה.

יצחק כהן: הם מקדשים איזה קרוואן בגבעה תמורת שחרור רוצחים.

יצחק כהן: לא אכפת להם שיישפך דם.

יצחק כהן: זה עוד יותר גרוע.

משה גפני: נכון מאוד.

משה גפני: לא העזתי להגיד את זה.

יצחק כהן: אני אומר את זה.

ניסן סלומינסקי: אם מישהו רוצה לשאול על העברה מספר 541 ו-543.

אלעזר שטרן: אני.

אלעזר שטרן: מה זה פעולות חברתיות?

אלעזר שטרן: מה זה מגדלור, אני יודע.

אלעזר שטרן: זה הרב גרוסמן במגדל העמק.

אלעזר שטרן: זה לנוער בסיכון.

ניסן סלומינסקי: הוא עושה עבודה אדירה.

אלעזר שטרן: אין לי על זה שאלות.

אלעזר שטרן: אני מכיר את זה.

אלעזר שטרן: מה זה פעולות חברתיות בגליל?

<צחי דוד: משרד הנגב והגליל, באמצעות הרשות לפיתוח הגליל, מוציא קולות קוראים גם בתחומים של תגבור פעולות חברתיות בהתיישבות, לאו דווקא מסגרות של כפרי סטודנטים אבל גם בין היתר.

אלעזר שטרן: בכפרי הסטודנטים עד עכשיו גרים מיליונרים.

<צחי דוד: אני אומר שזה לא רק כפרי סטודנטים.

<צחי דוד: מדובר בפעילויות שהן לאו דווקא פעולות תשתיתיות.

אלעזר שטרן: כל פעם אומרים לנו כפרי סטודנטים.

<צחי דוד: אמרתי לאו דווקא כפרי סטודנטים.

<צחי דוד: מדובר בפעילויות שהן לאו דווקא פעולות פיתוח אלא פעילות שוטפת, פעילות רווחתית, מלגות.

<צחי דוד: אם אתם רוצים, אני יכול להעביר פירוט יתר.

סתיו שפיר: למה שלא תעביר את הפירוט לפני הישיבה?

<צחי דוד: הפנייה הזאת היא מהימים האחרונים.

<צחי דוד: אני יכול להעביר פירוט.

סתיו שפיר: אתה רוצה שנצביע עליה עכשיו.

סתיו שפיר: למה לא להעביר פירוט?

סתיו שפיר: הרי אתה יודע כמה לא נעים לנו להצביע נגד פעולות חברתיות כי זה נשמע נחמד אבל אתה מבין למה אני מבקשת את הפירוט הזה.

<צחי דוד: אני מסכים.

אלעזר שטרן: בשביל התשובה הזאת קמתי בגליל הבוקר בשעה 5:00 ואפילו לפני.

<צחי דוד: מה שביקשת בשבוע שעבר, קיבלת באותו יום.

<צחי דוד: יש בקשה לפירוט נוסף, אין לי אותו תחת היד אבל אני אדאג להעביר אותו אליכם.

סתיו שפיר: אפשר לבקש את זה מראש?

סתיו שפיר: זה יחסוך לנו הרבה מאוד זמן.

סתיו שפיר: הרי הפירוט מופיע מולך על המחשב ו למה לא פשוט לשלוח אותו?

<צחי דוד: לא, הוא לא.

סתיו שפיר: כשאתה מגיע לכאן להסביר פנייה, הוא צריך להיות לפניך.

<צחי דוד: לא.

<צחי דוד: זה לא נכון.

<צחי דוד: מבחינה תקציבית התקנה חשובה.

<צחי דוד: אין לי את פירוט קולות הקוראים המדויקים.

<צחי דוד: אין לי אותו גם כרגע במשרד אבל אני אדאג להעביר לכם אותו.

<צחי דוד: לא הכול נמצא תחת היד שלנו כך שיכולים לשלוף אותו.

<צחי דוד: כמו שהתבקשתי להביא את המכרז של השמיטה וקיבלתם אותו באותו יום, גם את זה תקבלו.

<צחי דוד: אני לא מתחמק.

סתיו שפיר: תביאו לנו את החומרים בתחילת הישיבה.

ניסן סלומינסקי: אנחנו מצביעים.

ניסן סלומינסקי: מי בעד?

ניסן סלומינסקי: מי נגד?

ניסן סלומינסקי: מי נמנע?

ניסן סלומינסקי: בעד – 7

ניסן סלומינסקי: העברות מספר 541 ו-543 נתקבלו.

ניסן סלומינסקי: ההעברות אושרו.

סתיו שפיר: אני נגד כי אף אחד לא יודע על מה ההעברה הזאת.

סתיו שפיר: לא קיבלנו כל פירוט.

ניסן סלומינסקי: סיימנו את הפרק הזה.

ניסן סלומינסקי: אני מזכיר שבשעה 12:00 נצביע על הרביזיות.

ניסן סלומינסקי: אנחנו נצביע על הרביזיות.

משה גפני: אתה מצביע גם על הרביזיה של ההתיישבות הצעירה?

משה גפני: אתה לא הולך לבדוק עם ביתר ומודיעין?

ניסן סלומינסקי: אני אבדוק, אבל בלי קשר.

משה גפני: אם זה היה נוגע לישובים שלך, לא היית מביא את זה להצבעה.

סתיו שפיר: גם ההפחתה ברזרבות לא יכולה להיות הפחתה שכוללת משהו שעדיין לא עבר בכנסת.

ניסן סלומינסקי: נעצור ונחזור לרביזיות כי אמרנו לאנשים שנצביע בשעה 12:00.

<טמיר כהן: פניות מספר 423 ו-538.

ניסן סלומינסקי: משרד הפנים, הרשויות המקומיות.

משה גפני: תדחה את ההצבעה.

משה גפני: דבר אתם.

ניסן סלומינסקי: אני אדבר אתם.

ניסן סלומינסקי: מי בעד הרביזיה?

ניסן סלומינסקי: מי נגד?

ניסן סלומינסקי: מי נמנע?

ניסן סלומינסקי: בעד – 4

ניסן סלומינסקי: הרביזיה על פניות מספר 423 ו-538 נדחתה.

ניסן סלומינסקי: הרביזיה נפלה.

<טמיר כהן: פניות מספר 539 ו-540, תמיכות בענפי המשק.

ניסן סלומינסקי: מי בעד הרביזיה?

ניסן סלומינסקי: מי נגד?

ניסן סלומינסקי: מי נמנע?

ניסן סלומינסקי: בעד – 4

ניסן סלומינסקי: הרביזיה על פניות מספר 539 ו-540 נדחתה.

ניסן סלומינסקי: הרביזיה נפלה.

ניסן סלומינסקי: אנחנו חוזרים לדיון בהצעת החוק.